linogirasyon Liniversite Sesel 29th November 2010\nDiskour Prezidan James Michel\nA lokazyon linogirasyon Liniversite Sesel\nAnse Royale, Lendi 29 Novanm, 2010\nSon Altes, Prenses Rwayal, Prenses Ann, Spiker Lasanble Nasyonal, Minis, Ekselans, Msye, Madanm, Manmzel,\nOzordi i en moman enportan dan listwar Sesel, e pour pep Seselwa. Konman en nasyon, nou tou nou la ansanm pour salye linogirasyon nou prop liniversite. I nou loner ek privilez pour fer sa nouvo pa anbisye dan prezan son Altes Rwayal, Prenses Rwayal, Prenses Ann, ki osi Sanselye Liniversite Lonn.\nAltes Rwayal, ou konn nou lyen avek lafanmir Rwayal e avek Langleter ki rezilta preski 200 an en listwar partaze; dabor koman en depandan avek Moris, answit, en koloni lakouronn, e apre, en manm 'Commonwealth’. Sa bann lyen nin ranforsi avek vizit bann manm lafanmir Rwayal. Plis ki en demi syek pase, nou ti annan loner swet labyenveni Son Altes Rwayal, Dik Edinburg pour en vizit tre bref dan nou pei, letan ki i ti pe al ouver Zwe Olenpik Lostrali. An 1972, Son Mazeste Larenn ek son altes Rwayal, Dik Edinburg ti fer nou loner avek zot prezans pour louvertir nou erport enternasyonal. An 2006, Son Altes Rwayal, Prens Edward, e mwan menm, nou ti prezid seremoni 'Gold Award’ ki en progranm 'award’ Prezidan. Ozordi, se ou tour. Altes Rwayal, i en gran loner e en plezir pour mwan swet ou labyenveni dan nou zil. Nous wet ou en sezour agreab e friktye parmi nou. Ou prezans ozordi apremidi i demontre ou langazman pour ledikasyon ek ou sipor pour anmenn ledikasyon tersyer pli pre avek nou pep.\nAn 2007, nou ti komans en voyaz ver lenkoni. Nou ti retourn avek realizasyon en vizyon ki pou dire e ki pou transform Sesel pour touzour, menm apre ki nou’n ale. An 2010, nou transformasyon in akselere, e prezan nou’n pare; pare pour fer pli gran pa dan lavenir.\nAltes, en gran onmdeta Angle, Benjamin Disraeli, ti dir, Lo ledikasyon, dimoun sa pei, desten sa pei i depan lo la. Sa bann parol saz i ankor valab konmela, parey zot ti valab sa lepok. Pour pli byen dekrir lavenir, nek mon a fer referans avek sa liniversite. Se nou liniversite, e se nou lavenir. Desten pep sa pei i depann lo ledikasyon sa pep.\nLiniversite Sesel i liniversite lepep. Liniversite Lonn ti annan menm lanbisyon kan i ti ouver son laport 150 an pase. Zot vizyon sete pour permet nenport ki avek abilite neseser kapab ganny formasyon iniversiter san pran kont son ran sosyal ouswa son kapasite pour peye. Liniversite Sesel i baze lo en filozofi parey e i ava landrwa formasyon pour pour etidyan sorti dan neport ran sosyal e nenport laz.\nSa i mon rev pour tou Seselwa. Nou en pei ranpli avek loportinite e nou bezwen profit sa bann loportinite e azir dan en fason serye. Lavenir Liniversite Sesel i depann lo tou Seselwa. Ki swa ou dan gouvernman, dan sekter prive oubyen dan sosyete sivil, dan bann lannen ki vini, liniversite pou tous ou, ou fanmir, ou lorganizasyon ek ou lakonpannyen.\nNou rekonesan anver tou bann lakonpannyen prive ki pe sponnser labours pour nou bann etidyan. Sa i demontre zot sipor dan sa devlopman enportan pour Sesel. Nou’n grandi e sorti avek 54 etidyan lannen pase pour ariv plis ki 300 etidyan sa lannen, e disi 2012, Liniversite Sesel pou annan plis ki 500 etidyan pe etidye. Dan 10 an, sak fanmir pou annan omwen en diplonmen ladan. Sa pou annan en lenpakt sinifikatif lo lavenir ek prosperite sa pei.\nPlis profesyonnel i vedir ki nou kapab kontinyen kree e adapte pli vit avek bann sanzman dan lemonn. Sesel pou bezwen plis profesyonnel, e atraver nou lekonomi baze lo konesans, nou pou annan plis lanplwa pour nou bann diplonmen. Nou pou osi kree nouvo loportinite lanplwa pour zot.\nDan mon diskour pour Lazournen Nasyonal 2007, mon ti koz lo bezwen pour kree en lekonomi baze lo konesans. Ozordizour, nou pe viv dan en monn ki pe mars lo konesans, e Sesel pa en leksepsyon. Letan nou pe antre dan lepok konesans, nou pe prepar Seselwa pour lavenir. Masin sa transformasyon, se Liniversite Sesel. Letan nou envestir dan ledikasyon nivo tersyer, nou pe prepar bann zengredyen esansyel pour en sosyete ki mars lo konesans. Proze kab optik soumaren i en lot devlopman ki ava ranforsi sa transformasyon. Parey koman erport ek por in transform nou lekonomi, nou koneksyon avek larestan lemonn lo lotorout teknolozi, ansanm avek skil nou pep, i ava ouver nouvo debousman pour biznes ek devlopman.\nLiniversite Sesel pe etabli li konman en lakademi 'Microsoft CISCO’ e i form parti rezo 'Intel Learn’. Sa partenarya stratezik i ava permet UNISEY siport sa transformasyon. Ansanm avek Sant pour Ekselans Teknolozi Lenformasyon ki finance par Gouvernman Endyen, e proze teknolozi lenformasyon dan lekol, finanse par Gouvernman UAE, Liniversite Sesel pou vin en akselerater pour biznes ek teknolozi dan nou pei. Liniversite Sesel i osi responsab pour formasyon bann ansenyan. Nou lagreman resan avek Liniversite Edith Cowen i permet nou delivre zot kors antye isi Sesel. Sa i ava donn ankor en lankourazman nou ansenyan lokal.\nSa lannen, Liniversite Sesel in anrol 70 etidyan ki pe prepar zot pour swiv zot degre BEd. Sa pou san dout ogmant kalite nou sistenm ledikasyon.\nAltes, Ekselans, Msye, Madanm, Manmzel, bokou nou bann zanmi isi prezan in kontribye dan en fason ou en lot pour fer sa vizyon vin en realite. Nou partenarya stratezik avek Liniversite Paris Pantheon, Sorbonne ek Liniversite La Reunion i reflekte nou polisi ki viz ver devlopman en liniversite trileng. Liniversite Sesel pe deza ofer en kors bileng dan zesyon tourism. Nou’n deza komans nou bakalorea dan lalang Franse avek Liniversite La Reunion, e byento nou ava diskit lo progranm Drwa an Franse.\nMon osi annan gran loner ek plezir pour salye prezans sa de prezidan liniversite isi parmi nou. Mersi pour zot kolaborasyon presye. Byento, nou pou met anplas dan liniversite, en fakilte ki dedye pour resers. Resers i esansyel pour nou devlopman a lavenir. Nou bezwen konpran sa ki nou pe fer ki byen e sa ki mal. Resers i ava ed nou konpran pli byen nou bann marse e kapitaliz lo nou lafors, ki a ranforsi nou konpetitivite. Resers i fondanmantal pour tou nasyon ki swete angaz li dan en lekonomi rasyonnel.\nPrezans Lenstiti Resers pour Devlopman (IRD) ek Korperasyon Resers Iniversiter dan Komisyon Losean Endyen i temwen sa soutyen ek sa zefor. Mon osi pran loportinite pour felisit tou manm staf liniversite, ki lamazorite i Seselwa, pour sa vizyon ki zot partaze pour zot travay. Striktir nou liniversite i permet zot egzers en liberte dan zot travay akademik ki fasilit resers e osi kree bann platform pour deba konstriktif. Nou bezwen kontinyen promouvwar sa dan en fason responsab.\nOzordi mon demann zot pour renouvle zot sipor anver zot etidyan, pour motiv zot, pour fer zot vin pli inovatif, endepandan e fer zot vin bann lafors sanzman pozitiv dan nou sosyete. Nou bann etidyan i bezwen annan en lyen avek lakominote. Nou bezwen ankre zot dan nou kominote. En ansenyan, en profeser, i annan misyon pli nob ki egziste; pour ekrir lavenir son pep.\nPour bann nouvo etidyan, mon demann zot pour met tou zefor dan zot letid. Sikse nou liniversite i osi depann lo zot travay dir. Nou liniversite i lo standar enternasyonal e alor zot performans i reflekte lo nou koman Seselwa. Letan zot reisi, nou tou nou reisi. Nou pa kapab pran sa oportinite alalezer. Sa loportinite i kout nou pei en kantite e zot paran ek zot granparan in bezwen fer bokou sakrifis pour zot kapab benefisye avek sa liniversite ozordi. Mon demann zot pour rapel parol sa gran filozof Grek, Aristotle: Rasin ledikasyon i anmer, me son fri i dou. Les sa enspir zot. Napa nanryen ki fasil dan lavi.\nMon krwar dan lazenes. Mon pou toultan krwar dan lazenes sa pei; se zot ki pou fer nou pei mont pli o, e nou al pli lwen ler nou devlop nou baz ledikasyon, ler nou met li pli o, lo en standar enternasyonal. Pour fer sir ki sa i vin en realite, mon gouvernman pou kontinyen envestir dan resours imen. Dan sa konteks, mon donn zot mon langazman ferm ki nou pou kontinyen met labours a dispozisyon etidyan, pour zot benefisye avek en ledikasyon tersyer. Se zot ki pou fer nou pare pour demen.\nAltes, Msye, Madanm, Manmzel,\nSa bann fasilite kot Liniversite Sesel i ete ozordi i annan en listrwar enportan dan demokratizasyon ledikasyon dan Sesel. Avan sa, i ti syez Politeknik Sesel ki ti antyerman finanse par Repiblik Sinwan. Ti sa lenstitisyon ki ti etabli platform pour Seselwa ganny akse avek ledikasyon iniversiter, irespektiv son ran sosyal, stati ouswa larises. Politeknik Sesel in enstrimantal pour anmenn nou kot nou ete ozordi.\nAltes Rwayal, Ekselans, Msye, Madanm, Manmzel,\nNou liniversite i en demonstrasyon nou determinasyon koman en nasyon. I montre nou vizyon pour donn loportinite egal tou dimoun. I en promes ki mon ti fer, letan mon ti vin Prezidan - ki mon pou anmenn nou pei dan sa nouvo faz devlopman ki pou anmenn plis progre. Sa devlopman pou kontinyen defann bann prensip lazistis sosyal ek loportinite egal pour tou nou sitwayen. Devlopman ki pou kontinyen kree bann kondisyon pour permet devlopman nou lazenes.\nNou liniversite i la. Nou bann etidyan i la. Ansanm, nou pare pour lavenir.


SPDF i mark Lazournen Lafors Defans – Seychelles People Defence Force\nHome/MTC/SPDF i mark Lazournen Lafors Defans\nLafors Defans Pep Sesel (SPDF) yer ti selebre zot lazournen avek en parad militer, osi byen ki en seremoni pandan lekel plizyer zofisye sa lafors ti ganny promote lo bann nouvo ran tandis ki lezot in ganny rekonpanse pour zot long lannen servis.\nTi osi annan prezantasyon trofe ek sertifika avek bann ki’n pran par dan plizyer aktivite.Komandan an Sef SPDF, Prezidan Danny Faure, ti envite doner kot sa seremoni ki ti deroul kot baz Gard Lakot Ile Perseverance.\nApre ki i ti’n enspekte parad ki ti konpri trwa platoun ki reprezant sa trwa brans dan SPDF – Younit Lafors Spesyal, Gard Lakot ek Lafors Deler – Prezidan Faure ti konmans par prezant en rekonnesans spesyal a trwa zofisye SPDF ki’n pran zot retret i annan enpe letan apre ki zot in fer gran kontribisyon dan sa lafors pour plizyer lannen. Sa trwa zofisye retrete ti Mazor Margaret Louise, Serzan Jenna Ragain ki toulede ti zwenn SPDF ansanm a en tre zenn-az an 1979 ek Kaptenn David Plows.\nKat o zofisye – Kolonel Simon Dine, Kaptenn Alex Serret, WOII Jenna Volcy ek Serzan Jovette Bristol ki’n fer 40-an servis dan SPDF ti osi ganny prezante avek en meday pour zot long lannen servis.\nSenk lezot zofisye ki’n fer 35-an servis e en lot senk ki’n fer 30-an servis zot osi zot ti resevwar zot meday avek Prezidan Faure.\nTrwa Kaptenn in ganny promote pour vin Mazor e sa se Daniel Rosine sorti kot Gard Lakot, Allain Pierre sorti kot syez SPDF ek Hans Radegonde osi sorti kot Gard Lakot. Trez Lyetnan sorti dan diferan brans SPDF zot zot in ganny promote pour vin Kaptenn e trwa Segon Lyetnan in ganny promote pour zwenn ran Lyetnan.\nAntretan plizyer zofisye SPDF ki resaman in pran par dan progranm televize Battle Feel ki ti fer an kolaborasyon avek SBC, ti osi resevwar trofe, sertifika ek lezot pri.\nLetan i ti adres bann zofisye SPDF ek bann envite pour sa lokazyon, Sef Lafors Defans Kolonnel Clifford Roseline ti demann zot pour sezi sa lazournen pour osi reflesir lo SPDF konman en lorganizasyon; vwar son pase, retir leson lo sa plizyer lannen ki’n ekoule ek bann levennman ki’n pase.\n“Nou rezouir le prezan e apresye sa lafors ki’n pran en nouvo souf pour vin enn ki pli modern, profesyonnel e pli adapte avek realite ozordi. En lafors defans ki pli focus ver son manda konstitisyonnel pour defann nou patri e asir sekirite nou pep san okenn faver, diskriminasyon, ras, kouler, lapartenans politik, relizye ou ot. Lape, sekirite ek stabilite Sesel ki egziste ozordi i nou sel priyorite e lefe ki sa i en realite ozordi, i rezilta nou bon travay ki zistifye nou legzistans,” Kolonnel Roseline in dir.\nI ti osi koz lo bann restriktirasyon ki’n pran plas dan SPDF e felisit bann zenn determinen, angaze e lwayal ki pe monte pour pran larelev.\nKolonnel Roseline in osi lans lapel avek bann zenn zofisye dan SPDF pour met dekote tou bann form distraksyon e konsantre zot zefor dan bann bon pratik e pour sezi tou bann loportinite ki lafors i ofer zot pour zot devlopman personnel e profesyonnel.\nI’n asir zot ki SPDF pou kontinyen met anplas bann striktir ek progranm neseser pour asir zot devlopman pour ki zot kapab pli byen desarz zot responsabilite nob avek en lespri kler, san problenm ek defi sosyal.\nApre bann seremoni ofisyel ek prezantasyon bann rekonpans, Prezidan Faure ti al pas en pti moman detant avek bann zofisye e enterakte avek zot.\nBann aktivite pour konmemor Lazournen Lafors Defans pou kontinyen pandan sa semenn.


Wednesday, 13 December 2017\tCommunique\nKominike Lapolis 13/12/2017\nDan en zizman rann par Lakour Siprenm Yer le 12 Desanm 2017, en zonm Belvedere in kondann 6an Prizon pour lofans 'Agresyon Seksyel' kont en pti fiy 8an.\nSa lensidan ti ariv an Out 2015 kot lakour kot sa zonm ki trouv boper sa pti fiy ti pe reste ansanm avek li. Sa letan sa akize ti annan 27an.\nTuesday, 12 December 2017\tCommunique\nKominike Lapolis 12/12/2017\nLapolis in raport en lensidan kot dife in konpletman detri en lakaz Brilliant, tar yer swar.\nDapre rapor sa lakaz I propriyete Msye Philip Confiance e I ti li tousel dan sa lakaz ler ki sa lensidan ti arive.\nTouzour dapre rapor, I posib ki sa dife in ganny mete par ekspre me lapolis in lans en lanket pou konn vre sirkonstans dan sa lensidan.\nLapolis in osi raporte ki swivan larestasyon Andre Michel le 27 Novanm 2017 kot apre I ti ganny anmennen ankour e ganny rimann ziska ozordi le 12 Novanm dan plizyer ka ‘Kas lakaz e Vole’; sa zonm in ozordi apremidi repas ankour kot in ganny sarze dan omwen kat sa bann ka ki enkli ‘vole dan Transpor’ e ‘Kas Lakaz e Vole’.\nLakour in ordonnen ki Andre Michel I ganny rimann dan Prizon Montanny Poze ziska le 26 Desanm 2017 ler ki I pou reganny anmennnen ankour kot lakour pou pas santans lo li pour sa kat lofans dan ki in ganny sarze e kot I osi ekspekte ganny sarze pour larestan lofans ki in komet dan ki lanket I ankor pe kontinyen.\nMonday, 11 December 2017\tCommunique\nKominike Lapolis 11/12/2017\nLapolis in raporte ki en madanm nasyonalite Swedwa, aze 27an in ganny transporte Lopital Sesel apre ki in ganny atake par en zonm Seselwa lo lans Grand Anse Praslin ozordi apremidi.\nDapre rapor bann temwen ki ti lo lans sa letan, sa madanm ti pe alonze e pe lir lo lans ler sa lensidan ti arive.\nSa sispe, en zonm 33an in deza ganny arete e i aprezan an detansyon lapolis.\nThursday, 07 December 2017\tCommunique\nKominike Lapolis 7/12/2017\nLapolis in raporte ki en zenn garson 14 an in perdi son lavi aksidantelman ozordi tar bomaten; Anse Gaulette, lo pon dan distrik Baie Lazare.\nDapre rapor sa garson ti glise lo en ros e tap son figir lo sa menm ros pandan ki I ti pe esey anpes en brans mang tonm lo li.\nTouzour dapre rapor, sa garson li I reste Dame Le Roi e I ti pe ede debrans en pye mang ansanm avek de lezot dimoun letan ki sa aksidan ti arive.\nLapolis in lans en lanket dan sa lensidan.\nWednesday, 06 December 2017\tCommunique\nKominike Lapolis 6/12/2017\nLapolis in konfirm en lensidan kot yer swar dan ver 7er diswar, de zonm dan mas in antre e vole dan en lakaz Bel Ombre dan ki ti annan de zenn garson a sa moman ki zot paran pa ti ankor ariv kot lakour apre travay.\nDapre rapor, sa de zonm in met kouto anba likou sa de garson, tak zot dan kabinen e apre vol bann lobze personnel enkli laptop, boutey bwar e telefonn mobil ki ti pour sa fanmiy ki reste dan sa lakaz.\nLapolis in deza lans en lanket dan sa ka.\nLapolis in osi raport en lot lensidan kot en zonm in resevwar blesir dan son latet an rezilta en ‘Vol avek Vyolans’ (Robbery) kin arive kot en lakour, Anse La Mouche ozordi granmaten.\nDapre rapor I annan plis ki en sispe enplike dan sa lensidan e zot in osi vol loto sa met lakaz ki en Grand I10 kouler sann ( Colour: Phantom Black) avek plak nimero S6214.\nTouzour dapre rapor, sa viktim in deza ganny transporte lopital.\nSwivan sa lensidan, lapolis in osi deza fini deplway tou younit konsernen e en lanket in lanse dan sa ka.\nSaturday, 02 December 2017\tCommunique\nKominike Lapolis 29/11/2017\nLapolis in raport en lensidan kot en madanm 54 an ki reste Saint Louis ‘Dan Koko’ in viktim en ka ‘Vol avek Vyolans’ dan son lakaz yer swar.\nDapre rapor, se fiy sa viktim ki reste avek son manman dan sa lakaz ki ti kontakte lapolis pou demann lasistans ozordi bomaten ler i ti leve e remarke ki en dimoun tin antre dan lasanm son manman, fouye e ki son manman ti san konesans.\nTouzour dapre rapor, sa madanm 54 an ti reganny konesans pandan ki lapolis ti ankor kot son lakour e i ti enform zot ki; yer swar pandan ki i ti dan son lasanm; en zonm ki tin kouver son figir ti antre, pez son labous e menas li pou koup li avek en kouto si i pa donn li larzan swivan lakel i ti donn sa zonm 70 mil Roupi ki ti dan en lanvlop. Dapre li, i pann remarke lekel akoz ti fernwanr.\nSa viktim pann sibir okenn domaz fizik, vizib lo li me letan ki in reganny konesans i ti pe konplent en sansasyon brile dan son figir e douler dan son lamaswar; in ganny transporte lopital, trete e ganny large.\nLapolis in lans en lanket pou konn vre sirkonstans dan sa ka.\nKominike Lapolis 28/11/2017\nAn relasyon avek sa lensidan agresyon lo sa ansennyan kot lekol Mont Fleuri 3 semenn pase, Lapolis in raporte ki kontreman avek sa 4 sispe kin ganny sarze apre ganny large lo kondisyon par lakour yer, ozordi sa 5yenm sispe, (pli gran garson dan sa fanmiy 5) in ganny sarze devan lakour siprenm pour lofans "akt avek lentansyon pou koz dimal grav' son viktim.\nSa akize (pli gran garson) in ganny rimann e i pou repas ankour le 11 Desanm. Ou ava rapel ki sa lensidan ti enplik en manman, son fiy avek 3 garson.\nJean Toussaint. PRM\nMonday, 27 November 2017\tCommunique\nKominike Lapolis 27/11/2017\nLapolis in raporte ki en zonm 23 an in resevwar domaz dan tou le de son lipye swivan en aksidan veikil ki ti arive yer swar Grand Anse Praslin.\nDapre rapor, aksidan ti arive letan ki transpor ki sa garson ti ladan ti pe esey ‘overtake’ en lot transpor e I ti tap avek sa transpor ki I ti pe esey overtake e answit avek en lot par devan.\nSa garson 23 an I aprezan admit lo ‘D’Offay Ward’ Lopital Sesel e son kondisyon I stab.\nWit (8) lezot dimoun ki ti enplike dan sa aksidan, ti osi raport lopital Praslin kot zot in ganny trete e ganny large.\nAntretan, lapolis in ouver en lanket dan sa aksidan.\nFriday, 24 November 2017\tCommunique\nKominike Lapolis 23/11/2017\nLapolis in raporte ki Conrad Larue, sa zonm 33 an sorti Takamaka ki lapolis ti pe rode in ozordi ganny sarze devan lakour mazistra pour 2 lofans kas lakaz e vole dan rezyon Mont Fleuri. Larue ti ganny arête yer dan distrik Port Glaud avek lasistans serten manm piblik.\nSa akize ki pou repas ankour bomaten le 7 desanm i ekspekte ganny sarze pou omwen 4 lezot diferan ka asosye avek lofans kase e vole dan lakaz kin arive resanman dan rezyon santral ek Beau Vallon.\nSwivan larestasyon Conrad Larue lapolis pe aprezan entansifye son zefor e pe ankor ennfwa lans lapel pour larestasyon Andre Michel, sa zonm 38 an sorti Les Mamelles ki li osi i ganny bezwen pour menm kalite lofans.\nDimoun ki konnen kote Andre Michel i été sil vouple pa ezite pour kontakte sant komann lapolis oubyen kordgard pli pre irzan.\nBANDI PE VOL DIMOUN AN SERVI NON ZOFSIYE CID.\nLapolis pe ankor enn fwa averti manm piblik kont serten group endividi ki pe fer kwar zot bann zofisye CID e pe demann zot viktim pour donn bann gro sonm larzan sinon zot pou ganny arête, ganny anmenn ankour e al prizon.\nLapolis pe averti manm piblik ki sa serten group endividi ki pe telefonn zot bann viktim an servan non zofisye CID pe zis bat zot latet e parfwa met presyon pour zis vol zot larzan.\nLapolis I oule enform manm piblik ki ziska ler I napa okenn lenformasyon ki son zofisye pe demann larzan oubyen pe pran larzan avek personn pour detri okenn ‘case’ ki annan kont zot.\nMesaz I kler; sil vouple pa les zot ganny anbete e ganny vole san konnen kote zot larzan pe ale.\nAn menmtan lapolis pe demann manm piplik ki si zanmen zot annan lenformasyon konkret ki I annan manm lafors ki pe angaze dan en tel aktivite pour sil vouple deswit les direksyon lapolis konnen.


Lekonomi ble i lakle dan devlopman bann pti leta zil\nSa ti an repons en kestyon demande par Onorab Lenny Lebon, manm elekte pour Grand Anse Mahé, dan sesyon demann keston yer.\nMsye Lebon ti demann minis ki polisi Minister Zafer Etranzer pour promot lekonomi ble atraver bann progranm parey COI i annan pour bann pti leta zil parey Sesel.\nMinis Adam ti azoute ki Sesel pe ozordi fer en prezantasyon spesyal lo lekonomi ble dan en konferans ki pe fer isi menm Sesel.\nI ti azoute ki lekonomi ble i tous lapes, lenerzi, komers ek lalit kont sanzman klima e ki an 2014 sa bann rapor pou ganny prezante dan en konferans enternasyonal.\nMinis ti fer resorti ki «vi ki lekonomi ble i en nouvo konsep, Sesel i anvi zwe en rol enportan dan sa demars akoz tou eleman nou devlopman, parey tourizm ek lapes, i relye avek lekonomi ble.»\nI ti azoute ki Prezidan Michel pe demann tou minister ek departman pour reflesir lo sa size akoz «lekonomi ble i lekonomi Sesel».\nLer i ti reponn kestyon siplemanter lider lopozison, Msye David Pierre, lo si Sesel pa ti a kapab develop son lekonomi ble si i ti annan son prop flot bato ton, minis ti dir ki partisipasyon Seselwa dan lendistri lapes pa kapab ganny zize zis lo si pei i annan bato ton oubyen non.\n«Nou merit ziz sikse lapes lo larises ek devlopman ki i kapab kree. Gouvernman in fer bokou pour lendistri lapes – artizanal e semi-endistriyel – dan Sesel. I enportan nou regard lendistri lapes dan son globalite. Nou pe kree bokou loportinite e bokou Seselwa in envestir dan long liners,» Minis Adam ti dir.\nI ti azoute ki an sa ki konsern bato ton, i annan zis 5 oubyen 6 pei ki angaz zot dan sa kalite aktivite.\nAn sa ki konsern kestyon demande par Msye Andre Pool lo nouvo Protokol Lapes ki Sesel ti sinyen avek Linyon Eropeen le 10 Me 2013, Minis Adam i dir ki Sesel pou ganny plis larzan menm si pou annan mwens bato ton ki pou lapes dan nou delo.\nI ti eksplike ki i enportan pour Sesel travay an partenarya avek bann lezot pei pour li kapab ganny benefis.\nAnba nouvo lagreman, Sesel pou ganny 110 ero par tonn ton an 2014, 115 ero par tonn an 2015 ek 2016, 120 ero par tonn an 2017 ek 2018, e 125 ero par tonn en 2019.\nMinis ti azoute ki pou osi annan en rediksyon dan lakantite bato ton ki pou lapes dan delo Sesel. Aktyelman i annan 48 purse seiners e 12 longliners ki pe lapes dan delo Sesel me anba sa nouvo lagreman pou annan 40 purse seiners e 6 longliners.\nSa lagreman i osi enkli en meyer saler pour bann Seselwa ki travay lo bann bato ton, me sa i pa leka pour bann doker (stevedores) akoz zot zot travay avek bann lazans ater.


‘Bidze 2012 i enn ki pridan e pran swen avek bann ki dan bezwen’\nSa i fason ki dirizan zafer gouvernman dan Lasanble Nasyonal, Marie-Louise Potter, in dekrir sa bidze letan i ti donn son reaksyon dan sesyon Lasanble yer bomaten.\nMadanm Potter ti premye pour donn son reaksyon lo sa bidze. Bann lezot manm ti swiv apre e sa pou kontinyen ozordi.\nMadanm Potter in salye bann mezir ki gouvernman in anonse dan sa bidze avek bi pour kontinyen amelyor lavi nou dimoun e batir lo sa krwasans ekonomik ki nou pei in reisi akonplir okour sa 3-an reform ki in antreprann.\n«Dan en moman kot lekonomi lemonn pe ralanti, kot Lerop -- ki nou marse prensipal tourizm -- i dan kriz, kot pri petrol e pri manze pe kontinyen ogmante, kot piratri i kontinyen ravaz nou lanmer, e kot nou laliny aeryen nasyonal, Air Seychelles, nepli kapab kontinyen anvol pli o e pli lwen, zis en bidze ki pridan ki pou kapab soutenir e batir lo sa krwasans ekonomik ki nou’n reisi akonplir anmenmtan ki nou kontinyen soutenir nou pep e prepar nou pour plis movetan,» Madanm Potter ti dir.\nI ti fer remarke ki san en politik ekonomik pridan, nou pa pou kapab protez nou pep kont bann sok eksteryer e son bann lefe advers ki nou deza pe komans resanti avek pri lavi ki pe ogmante.\nMadanm Potter i dir ki fodre zanmen nou les nou pei glis ankor kot nou ti ete an 2008, letan kriz finansyel Lanmerik ti agrav nou difikilte ekonomik entern, e met nou lo bor en presipis.\n«Fodre zanmen nou les nou glis ankor dan sa lepok kot serten nou pe bliy tro vit, kot ti napa deviz etranzer, kot black market ti rule, kot serten komodite ti rar e kot lake pour aste ti pe vin en fason viv,» Madanm Potter ti azoute.\nI ti fer remarke ki fodre zanmen nou oubliy sakrifis ki nou tou nou ti bezwen fer pandan sa 3-an ki’n pase pour reisi redonn nou pei kredibilite ekonomik ki pe kontinyen etonn kominote enternasyonal .\nPour reisi akonplir en nivo krwasans ekonomik 5% pour 2011 e fer grosi rezerv nou pei ki ozordi i 268 milyon dolar -- ki ekivalan 2.4 mwan valer lenportasyon sorti mwens ki en semenn valer lenportasyon an 2008 -- i laprev distans ki nou pei in sorti e sakrifis ki nou’n bezwen fer ansanm.\nMadanm Potter ti akey lanons Msye Faure pour reviz saler minimonm e anons en logmantasyon saler pour soulaz bann ki saler i pli ba dan sekter piblik.\n«Mon konnen ki laplipar anplwayer dan sekter prive, ki pe deza pey saler ki par lao saler minimonm, pou fer zot mye pour swiv legzanp gouvernman ansaki konsern logmantasyon saler bann ki pli ba dan la mezir ki soutenabilite zot biznes i permet.\nSa lanons i montre ankor enn fwa ki gouvernman i reste angaze anver byennet travayer menm dan moman difisil.\nMadanm Potter ti osi akey bann logmantasyon dan lapey pour bann carers, pansyonner e tou bann benefis ki tonb anba sekirite sosyal.\nMe Madanm Potter i dir ki anmenmtan ki gouvernman i pran swen avek bann ki vilnerab e fer sir ki bann anplwayer i respekte drwa ki tou travayer i annan ozordi, nou bezwen vin pli egzizan pour ki travayer osi i pran son responsabilite e montre disiplin e lwayote dan travay.\n«En travayer ki kapab me ki refize travay, ki mank travay akoz labi lalkol, ki oule anmenn tou son problenm personnel dan travay, ki refize pran lord avek son siperyer, ki pa kapab travay avek lezot travayer, e ki annan en move latitid, pa kapab ekspekte ki minister lanplwa pou kapab defann li letan i ganny dismis, pa kapab ekspekte ki welfare pou kapab asiste li e pa kapab konplent si demen i vwar en etranze pe travay dan son plas,» Madanm Potter ti dir.\nI dir ki dan sa nouvo lanvironnman ekonomik, drwa ek responsabilite travayer i bezwen mars ansanm akoz si sakenn i bos en kote nou lekonomi pou savire.\nMadanm Potter ti osi koz longman lo bann defi tel parey piratri ki nou pei pe fer fas avek e ki pe afekte nou lekonomi.\n«Si sa sityasyon i kontinyen, byento pwason pou vin lor Sesel telman i pou rar e ser pour aste.\nSa i en sityasyon ki trakasan e nou pep pe perdi tou pasyans.\n« Menm si Sesel in revey kominote enternasyonal lo sa size e i kontinyen mobiliz resours e sanpyonn lalit kont piratri dan sa parti Losean Endyen, kot de tyer komers petrol ek lanmwatye komers global i traverse, i kler ki sa fleo ki serten ti krwar ti en problenm Sesel e Losean Endyen tousel, in vin bokou pli gran ki nou e in vin en defi pour kominote enternasyonal,» i ti azoute.\nMadanm Potter i dir ki Lasanble Nasyonal i antyerman siport lapel Prezidan James Michel pour demann lentervansyon kominote enternasyonal pour enn fwa pour tou met en lord dan sa dezord ki ozordi i annan Somali kot sours piratri lo lanmer i ete.\n«Sesel pa kapab kontinyen pey lepo kase pour sa dezord ki pa nou ki’n kree an Somali,» Madanm Potter ti fer resorti.\nI ti osi adres lezot pwen parey lasante, ledikasyon, pri lavi parmi lezot ankor.\nReaksyon Madanm Potter lo prezantasyon bidze pou pas an antye dan enn nou prosen edisyon.


Seychelles Fire and Rescue Services Agency - Dife lo en bato ekskirsyon\nDife lo en bato ekskirsyon\nLapolis avek Lazans Servis Tenny Dife ek Sovtaz pe fer lanket dan en dife ki ti pran yer apremidi lo en bato ekskirsyon La Digue.\nSa bato ti’n aparaman fini depoz kliyan lasose La Passe letan sa dife ti pran.\nI fer 2enm lensidan ki arive avek en bato La Digue sa semenn. Merkredi, Spirit of Ton Joe ti pri lo sek me i ti reisi sorti yer granmaten.\nDan portre nou kapab remark lafimen pe sorti lo sa bato.


Seychelles Fire and Rescue Services Agency - Dife i detri 2 lakaz obor kanmarad Beau Vallon\nDife i detri 2 lakaz obor kanmarad Beau Vallon\nDe (2) lakaz atase avek kanmarad dan distrik Beau Vallon e ki ti pe abrit plis ki 20 dimoun dan 7 lasanm antou ti konpletman detri par dife yer zis avan 10er bomaten.\nErezman menm si ti annan dimoun kot sa 2 lakaz personn pa’n ganny dimal me i annan ki’n bezwen ganny trete pour sok.\nVi ki sa 2 lakaz i zis par deryer stasyon petrol Beau Vallon, sa stasyon ti bezwen fermen tanporerman pandan ki bann azan Lazans Servis Tenny Dife ek Sovtaz ti pe tenny sa dife konpletman.\nZofisye relasyon piblik Lazans Servis Tenny Dife ek Sovtaz Msye Jones Madeleine i dir apre ki zot ti’n anrezistre sa lapel ki i annan sa dife anviron 9er50, ti pran zot mwens ki 10 minit pour ariv dan sa landrwa e ler zot ti arive sa 2 lakaz ti konpletman anflanm.\nApard enn de pti keksoz, konteni sa 2 lakaz in konpletman detri e zot striktir beton menm si i ankor debout in osi fini ganny afekte.\nMsye Madeleine i dir dapre lenformasyon ki zot in ranmase ziska aprezan, dife in aparaman konmans dan en fàn ki apre in tonb lo en lili e deswit dife in propaze. Lanket pe kontinyen dan sa enn ka dife.


Miting konsiltativ dan distrik Beau Vallon-Prezidan i salye lepep pour met politik bonmarse de kote\n« Linite i lakle pour progre. Nou pei i pour nou. Se nou ki bezwen travay pour nou pei, » i ti dir.\nPrezidan ti azoute ki sa ki ti enpresyonn li pli bokou se lakantite zenn ki’n partisipe akoz lazenes se lakle nou lavenir.\n« Sa i montre zot lentere dan ini, met politik bonmarse deryer e travay pour nou pei, » i ti dir e asir zot ki i pou toultan la ek zot, pe travay pour zot e anmenn pei pli devan.\nPrezidan Michel (3enm a gos) pe adres zabitan Beau Vallon pandan miting Zedi\nAnfet, Prezidan Michel ti fer remarke o komansman sa rankont ki ti deroul anba tenm « Koste Seselwa – Annou koz lo lavenir Sesel » ki en keksoz fondamantal ki in dekouver atraver bann miting ki in fer ziska prezan, se ki lepep in deside met politik bonmarse deryer e oule koz lo lavenir, dan en fason pour bouz devan.\nI ti dir ki malgre lemonn in fors nou antre dan en reform, lefet ki lepep in koste, solider ansanm pandan sa bann dernyen set mwan (depi reform in komanse) nou pe war fri nou bann sakrifis ki nou’n fer e in asir zot ki pou annan plis ankor.\nBeau Vallon i en distrik avek anviron 3000 zabitan e se aktivite tourizm ki dominan dan sa distrik. Etan donnen ki lendistri tourizm i enn bann pilye prensipal nou lekonomi alor i tou natirel si bokou kontribisyon ti lo sa size.\nLa ti annan sizesyon lo kwa ki kapab fer pour fer distrik pli atiran pour viziter.\nLezot pwen ki ti leve ti mank lefikasite lapolis, leksplikasyon lo det Sesel, leksplikasyon lo logmantasyon dan saler bann o zofisye dan gouvernman, revi dan saler travayer, sitiasyon semen segonder dan Gala, problenm mank bis Pascal Vilaz, problenm ki drayver taksi ki stasyonn kot lotel pe fer fas avek.\nTi annan sizesyon ki ler gouvernman oubyen lotorite konsernen i deal avek bann fleo e osi problenm sosyal ki pe afekte bann zenn, zot pa target zis viktim me osi predater.\nTi osi annan sizesyon ki lekol i travay pli pros avek distrik pour enplik zenn plis dan aktivite ki distrik i organize.\nLezot sizesyon ti demande ki labank i ofer bann servis parey credit card ki a ankouraz plis dimoun ki annan kont foreks deor ouver zot kont isi.\nTi osi annan sizesyon ki sekter prive i envesti dan kominote e ki gouvernman i konsider privatiz sant kominoter pour fer li pli vivan.\nKonplent in osi ganny fer lo leta lekol segonder sa distrik e in ganny dir ki i pa zistifyab ki gouvernman i kontinyelman aranze e zanfan i kas sa bann lenfrastriktir.\nSerten ansennyan ki ti koze ti osi sizere ki gouvernman i konsider transform enn son lekol segonder anvil dan en lekol vokasyonnel pour bann zanfan ki pa kapab adapte dan en lanvironnman akademik. Sa a ede rezourd de problenm, dapre zot -- enn se sa problenm vandalizm e lot ede annan mendev kalifye.\nKestyon ti osi poze lo kan eski sant lasante Beau Vallon pou pare e larepons ki ti gannyen sete ki Minis Finans pe aktyelman rod en pe larzan e ki sa fasilite pou pare avan lafen lannen.


En bidze 150.166 milyon pour SLTA i ganny laprouvasyon Lasanble -Seychelles Nation\nDan son sesyon travay yer bomaten Lasanble Nasyonal ti diskit avan aprouv alokasyon bidze pour Lazans Transpor lo Later (SLTA), en sonm 150.166 milyon roupi osi byen ki lezot pli pti sonm pour 2 lezot antite ki tonb anba Minister Transpor.\nTi minis responsab pour Transpor, Antony Derjacques, sekreter prensipal pour finans, Msye Damien Thesee, sef egzekitiv sa lazans Msye Parindah Herath osi byen ki lezot o zofisye sa departman ki ti’n vin reponn kestyon e klarifye plizyer pwen ki bann manm ti souleve konsernan sa lazans.\nDan son prezantasyon lo sa bidze Minis Derjacques ti fer resorti ki sa lannen napa bidze pour okenn nouvo proze me ki sa ava ganny revwar dan revi lo bidze ki pou fer an Zen/Zilyet kot sitiasyon finansyel pei ava ganny revwar.\nMinis Derjacques ti fer rapel bann manm ki konman en lazans transpor lo later ki ti ganny kree an 2009, SLTA i annan pour lobzektif asiste dan formil e enplimant bann polisi ek proze e pour zer servis ek mezir pour bon zesyon trafik pour promouvwar sekirite lo bann semen piblik.\nSa lazans i osi la pour aplik bann progranm ek proze anliny avek bann lenfrastriktir transpor lo later e osi pour travay an kolaborasyon avek lezot lazans parey LWMA pour enplimant diferan lezot proze ki annan pour fer avek semen.\nMinis Derjacques ti eksplike ki SLTA i osi responsab pour design e soumet avek Lotorite Plan bann diferannouvo proze semen e osi lagrandisman pour bann semen ki deza egziste e pour enplimant bann proze drenaz, pon ek lezot proze pour minimiz lenpak dezas pandan gro lapli.\nParmi bann defi ki SLTA i fer fas avek ki Minis Derjaques ti elabore ti lefe ki bokou son bann proze i pa kapab enplimante akoz bann diferan lanpesman ki koz bokou retar tel parey problenm avek kalite travay bann kontrakter, kontrakter ki pa konsistan, retar dan laprouvasyon wayleave, mank kordinasyon avek lezot lazans parmi plizyer lezot problenm ankor.\nMinis Derjacques ti fer rapel Lasanble ki bidze pour SLTA an Desanm 2019 ti 211.162 milyon roupi me sa sonm ti ganny redwir pour ariv 185.664 milyon roupi an 2020, en rediksyon ki in dekri konman serye. Sa i dir ti akoz Sesel ti pe pas atraver pandemi Kovid-19. La pour sa lannen bidze sa lazans in sibir ankor en rediksyon par 35.424 milyon roupi pour ariv 150.166 milyon roupi.\n“Sa bann rediksyon i tre signifikan pour bann proze semen ki’n redwir par 26 milyon roupi konpare avek letan avan Kovid-19,” Minis Derjacques in fer resorti.\nAntou i annan 12 proze ki’n deza konmanse enpe partou me bokou lezot nouvo proze dan bann diferan distrik pa pou kapab konmanse sa lannen akoz problenm mank finansman.\nLo son kote Msye Herath ti osi azoute ki bidze pour sa lannen i zis pour bann proze ki’n deza konmanse e sa i enkli elarzisman semen Anse Norde/Glacis, travay lo semen Anse Boileau, en semen akse La Gogue parmi plizyer lezot proze semen ankor lo Praslin. Msye Herath ti osi dir ki SLTA i annan en bidze 18 milyon roupi pour resirfas bann semen avek koltar me in kantmenm admet ki avek pri aktyel dolar, pou annan rediksyon dan kantite travay resirfas bann semen ki zot pou kapab konplete.\nMe Msye Herath in osi dir ki SLTA pou fer son mye pour enplimant bann diferan lezot travay mentenans dan bann distrik e sa i enkli ranplas bann lalimyer semen e enstal bann nouvo parmi lezot travay ankor.\nMNA bann diferan distrik ti fer resorti zot konsern lo mank finansman e retar ki bann proze dan zot distrik pe sibir.\nParmi bann lezot kestyon ki ti leve ti konsern danze dan krwaze semen Foret Noire kot plizyer semen i zwenn enkli nouvo semen ki desann kot STC Hypermarket. Lo sa pwen Msye Herath ti dir ki SLTA i annan plan pour konstrir en pti ronpwen dan sa krwaze semen pour kontrol trafik ki zwenn sorti dan kat direksyon. I dir ki sa bann markings ki zot in fer dan sa krwaze semen ti tanporer pour donn zot letan pour obzerv trafik dan sa landrwa avan deside ki mannyer pour pli byen adres bann problenm.\nI ti dir ki plan pour sa ronpwen i deza kot Lotorite Plan me zot napa finansman pour realiz sa proze ki pou kout anviron 1.5 milyon roupi.\nKonsernan proze pour azout plis lanes konmansman kot ronpwen Plaisance ziska kot lekol, Msye Herath i dir napa finansman pour realiz sa proze sa lannen.\nPour bann nouvo proze bus shelters ek lay-bye Minis Derjacques ti eksplike ki la ankor ti napa bidze sa lannen me sa bann proze e plizyer lezot ankor parey elarzisman semen Francis Rachel, proze drenaz e en trwazyenm lane lo semen Pointe Larue, travay dan krwaze semen English River obor SBC House, ava osi ganny diskite dan revi lo bidze ki pou fer an Zen/Zilyet sa lannen.\nParmi bann lezot kestyon ki bann manm ti leve ti enkli kriter pour determin nivo konpansasyon pour bann dimoun Cascade ki’n ganny afekte avek masin koltar, kalite e standar travay resirfas lo bann semen e lo sa pwen Msye Herath i dir i nesesit bann lekipman e masin pli modern, mank leksperyans bann travayer…\nTi osi annan kestyon lo si SLTA pou kapab delivre lo tou sa bann proze ki in konmanse avek en bidze redwir, peyman konpansasyon pour dimoun ki’n donn zot later pour bann proze semen, propozisyon pour met anplas en driving school parmi plizyer lezot pwen ankor.\nAntretan Minis Derjacques in lans lapel pour korporasyon tou dimoun pour ede atraver donn serten porsyon zot later e propriyete pour permet gouvernman realiz bann diferan proze semen ki pou benefisye tou dimoun dan bann diferan kominote.\nLasanble ti osi aprouv san okenn deba en sonm 12.407 milyon roupi konman bidze pour Komisyon Transpor lo Semen e osi en sonm 11.241 milyon roupi pour Ladministrasyon Sekirite Maritim Sesel, 2 lezot antite ki tonb anba portfolio Minister Transpor.\nLasanble i aprouv bidze pour Minister Finans, Planifikasyon Ekonomik e Komers e tou son bann departman\nDan son sesyon tar yer apremidi Lasanble ti diskit e aprouv bidze pourMinister Finans, Planifikasyon Ekonomik e tou son bann departman. Sete minis responsab sa minister Naadir Hassan e bann responsab sa bann diferan departman ki ti vin reponn kestyon bann manm Lasanble. Bann alokasyon ki Lasanble in aprouve i konm swivan:\n- 265.117 milyon roupi pour Minister Finans, Planifikasyon Ekonomik ek Komers\n- 120.158 milyon roupi pour Departman Finans\n- 3.134 milyon roupi pour Departman Planifikasyon Ekonomik\n- 141.825 milyon roupi pour Departman Komers\nLasanble Nasyonal i kontiny son diskisyon ozordi pour egzamin alokasyon bidze pour bann diferan minister ek antite.\nLasanble Nasyonal i onor bann travayer lasante |08.04.2021


Mesaz Msye David Pierre, lider lopozisyon dan Lasanble Nasyonal, alokazyon lafet travayer 2013- ‘Travay dir pour kontribye ver lepanouisman zot fanmiy’\n«Pour komemor lazournen enternasyonal bann travayer, mon pli gran swe i al pour tou travayer Seselwa ki pe kontinyelman montre devouman dan zot travay e ki pe travay dir pour souternir zot fanmiy e pour kontribye konstriktivman ver sosyete e ver devlopman ekonomik pei malgre tou bann defi e difikilte ki zot pe fer fas avek.\n«Dan mon refleksyon pour sa lazournen mon rekonnet ki travayer Seselwa i a ler aktyel pe fer fas avek bokou lobstak ek defi. Mon rekonnet ki, avek pri lavi ki pe kontinyelman ogmante dan pei, komodite de baz tel ki manze ki pe vin pli ser, taks ase o ki pe ganny retire lo saler bann endividi, lapey ki pa azour avek bann gran sanzman dan pri servis ek komodite, tousala pe fer li tre difisil pour bokou bann travayer met en bout ek en lot ler in ariv lafen dimwan. Me malgre sa mon swet zot bon kouraz ek determinasyon kontinyel dan zot travay.\n«E mon osi rekonnet ki bokou travayer pe esey adapte. I annan ki pe fer plis zefor e pe fer plis ki en louvraz pour kapab aziste zot saler. Dan repons bidze 2013 ki mon ti fer an Desanm lannen pase, mon ti fer plizyer demann anver gouvernman an relasyon avek sor bann travayer. Mon ti demann gouvernman pour konsider abolir taks lo bann travayer ki ganny mwens ki 5,000 roupi par mwan. A plizyer repriz mon’n osi demande ki gouvernman i etabli en konmisyon saler pour reviz saler travayer lo en baz kontinyel pour garanti ki lapovrete pa ogmante dan Sesel. Mon’n osi dan plizyer lokazyon fer sorti sor bann travayer ki dan sekter prive osi byen ki bann ki dan bann sekter kot zot pe rankontre bann gran difikilte, tel ki sekter lagrikiltir. Mon’n toultan pe koz dan zot lentere e pe debat pour zot.\n«Lo non tou travayer Seselwa a sa lokazyon mon demann gouvernman pour demontre dan en fason kler ki i konpran sor tou travayer Seselwa, nenport ki sekter ki zot ete, e lo mon kote mon pou kontinyen debat pour zot dan Lasanble Nasyonal ziska ki mon vwar en amelyorasyon dan zot bann kondisyon travay e en logmantasyon dan zot saler. Mon swe i se ki gouvernman i ekout lavwa travayer akoz se zot ki zer e kontribye ver lagrandisman lekonomi pei.\n« A sa lokazyon mon oule osi profite pour lans en lapel avek tou Seselwa ki ankor pe rod en lanplwa pour fer en zefor ankor pli dir pour ki zot finalman kapab zot osi travay e kontribye ver lepanouisman zot fanmiy.\n« An konklizyon mon le swet tou travayer dan pei bonn fet e ki Bondye i a kontinyen donn zot sa kouraz e lafors pour zot kontinyen fer sa bon travay dan en fason tre profesyonnel e pour ki zot a kapab kontinyen kontribye ver devlopman ekonomik pei e anver lakonplisman zot fanmiy. »


En lavi difisil pour Adan ek Ev | Zistwar Labib\nEn lavi difisil ti konmanse\nAN DEOR zarden Edenn, Adan ek Ev ti rankontre bokou difikilte. Zot ti bezwen travay dir pour ganny zot manze. Olye viv dan en zarden avek bann pye fri delisye, zot ti vwar otour zot bann move zerb ek bann touf pikan. Se sa ki ti arive kan zot ti dezobei Bondye. Zot ti nepli Son zanmi.\nPli grav ankor, zot ti konmans mor. Bondye ti averti zot ki zot ti pou mor si zot manz fri dan en serten pye dibwa. Alor, menm zour ki zot ti manze zot ti konmans mor. Konman zot ti bet pour pa ekout Bondye!\nTou zot zanfan ti ne apre ki Bondye ti’n retir zot dan zarden Edenn. Alor zot zanfan osi ti pou vin vye e mor.\nZot ti pou viv ere si selman zot ti’n obei Bondye. Zot tou zot ti pou kapab rezwir boner lavi pour touzour lo later. Personn pa ti pou bezwen tonm malad, vin vye e mor.\nBondye i anvi ki tou dimoun i viv pour touzour dan lazwa, e I’n promet ki en zour zot pou viv pour touzour. Later antye pou vin en paradi e tou dimoun pou an bonn sante. Tou dimoun pou zanmi avek kanmarad e zot pou osi zanmi avek Bondye.\nMe Ev ti nepli zanmi Bondye. Kan i ti donn nesans son zanfan i ti ganny bokou douler. Son dezobeisans anver Bondye in koz li bokou soufrans, pa i vre?\nAdan ek Ev ti annan en kantite fiy ek garson. Kan zot premye garson ti ne, zot ti apel li Kaen e zot dezyenm garson ti apel Abel. Eski ou konnen ki ti arive avek zot?\nZenez 3:16-23; 4:1, 2; Revelasyon 21:3, 4.


Ansenny ou zanfan kwa ki fer nou zwaye\nAkoz Zeova i en ‘Bondye ki zwaye’?\nNOU tou nou ti a kontan zwaye, pa i vre?— Me napa bokou dimoun ki vreman santi zot zwaye. Ou konnen akoz?— Akoz zot pa konnen kwa ki fer en dimoun zwaye. Zot krwar ler zot ganny en kantite keksoz, sa pou fer zot zwaye. Me kan zot ganny sa bann keksoz, zot lazwa pa dir pour lontan.\nAlor kwa ki kapab fer nou zwaye? Sa Gran Ansennyan ti dir: “I annan plis lazwa pour donnen ki pour resevwar.” (Akt 20:35) Alors, ki fodre nou fer pour nou zwaye?— Nou bezwen donn keksoz lezot e fer keksoz pour zot. Ou ti konn sa ou?—\nAnnou reflesir lo sa. Eski Zezi ti dir en dimoun pa kontan ler i ganny en kado?— Non, i pa ti dir sa. Pa ou kontan ler ou ganny en kado?— Tou dimoun i kontan. Nou kontan ler nou ganny bann zoli keksoz.\nMe Zezi ti dir i annan plis lazwa ler nou donnen. Lekel ki’n donn plis keksoz lezot ki okenn dimoun?— Zeova.\nLabib i dir ki Bondye in “donn tou dimoun, lavi, respirasyon ek tou keksoz.” I osi donn nou lapli ek soley pour ki bann plant i grandi e nou ganny keksoz pour manze. (Akt 14:17; 17:25) Sanmenm Labib i dir ki Zeova i en ‘Bondye ki zwaye’! (1 Timote 1:11, NW) Bondye i zwaye akoz i donn keksoz lezot. Ler nou donnen nou osi nou kapab santi nou zwaye.\nKwa ki pou fer ou pli zwaye olye manz tou ou gato ou menm?\nBe ki nou kapab donn lezot dimoun? Ki ou dir ou?— Parfwa en kado i kout larzan. Si ou al rod en kado laboutik, ou pou bezwen peye. Alor si ou anvi donn sa kalite kado, petet ou bezwen anmas ou larzan ziska ou annan ase pour aste sa kado.\nMe pa tou kado ki nou bezwen al aste laboutik. Par egzanp, kan i fer so, i demann bwar en bon ver delo fre. Alor kan ou donn en dimoun ki swaf en ver delo fre, i konmsi ou pe donn li en kado. Ou ganny sa lazwa akoz ou’n donnen.\nPetet en zour ou pou kapab fer bann pti gato ansanm avek ou manman. I gou fer sa. Me ki ou kapab fer avek ou gato ki pou fer ou pli zwaye olye manz tou ou tousel?— Wi, ou kapab donn en pe ou zanmi. Ou ti a kontan fer sa en zour?—\nSa Gran Ansennyan ek son bann zapot, zot tou zot ti trouv lazwa kan zot ti donnen. Ou konnen ki zot ti donn lezot dimoun?— Zot ti donn sa pli bon keksoz ki i annan dan lemonn! Zot ti konn laverite lo Bondye, e zot ti kontan pour partaz li avek lezot. Zot ti fer sa gratwit, san aksepte okenn larzan avek personn.\nEn zour zapot Pol ek son bon zanmi, Lik, ti zwenn en madanm ki ti anvi li osi trouv sa lazwa pour donnen. Zot ti zwenn li obor en larivyer. Pol ek Lik ti al laba akoz zot ti’n tande ki laba ti en landrwa lapriyer. Vre letan zot ti ariv laba, zot ti vwar detrwa madanm la pe priye.\nPol ti konmans koz avek sa bann madanm lo sa bon nouvel konsernan Zeova ek son Rwayonm. Enn parmi zot ti apel Lidi, e i ti byen ekoute. Apre, Lidi ti anvi fer en keksoz pour montre ki i ti vreman kontan sa bon nouvel ki i ti’n tande. I ti sipliy avek Pol ek Lik: “Si zot in aksepte ki mon’n vreman krwar dan Senyer, vin reste kot mwan.” I ti fer zot aksepte son lenvitasyon pour vin kot li.—Akt 16:13-15.\nKi Lidi pe dir Pol ek Lik?\nLidi ti kontan pour sa bann serviter Bondye vin kot li. I ti kontan zot akoz zot ti’n ed li konn Zeova ek Zezi e osi konnen ki i devret fer pour viv pour touzour. I ti kontan pour donn Pol ek Lik en keksoz pour manze ek en landrwa pour reste. Lidi ti zwaye akoz i ti vreman anvi donnen. Sa i en keksoz ki nou pa devret oubliye. En zour, en dimoun i kapab demann ou pour donn en kado en lot dimoun. Si ou pa vreman anvi fer li, ou pa pou ganny sa lazwa ler ou donn sa kado.\nAkoz Lidi i kontan pour envit Pol ek Lik kot li?\nPar egzanp, fer konmsi ou annan en pe draze e ou anvi manz tou ou tousel. Mon dir ou partaze avek en lot manrmay. Eski ou pou kontan pour donn ou draze?— Aprezan, fer konmsi ou’n zwenn enn ou zanmi ki ou pli kontan. Ou anvi partaz ou draze avek li, san ki personn i dir ou fer li. Pa ou pou santi ou zwaye apre ki ou’n fer sa?—\nParfwa, telman nou kontan en dimoun nou anvi donn li tou sa ki nou annan e pa kit nanryen pour nou. Koumsa ki nou devret santi anver Zeova si nou kontan li bokou.\nAkoz sa madanm mizer ti kontan pour donn tou sa ki i ti annan?\nSa Gran Ansennyan ti konn en madanm mizer ki ti koumsa. I ti vwar li dan tanp Zerizalenm. I ti annan zis de pti pyes larzan, se tou ki i ti annan. Me i ti met tou dan bwat konman en kontribisyon oubyen kado pour tanp. Napa personn ki ti demann li pour fer sa. Laplipar dimoun dan tanp pa ti ni menm konnen si i ti’n fer sa. I ti fer sa akoz i ti anvi e akoz i ti vreman kontan Zeova. I ti santi li zwaye akoz i ti’n kapab donn en keksoz.—Lik 21:1-4.\nI annan plizyer fason nou kapab donnen. Ou kapab mazin serten fason?— Si nou donnen akoz nou vreman anvi, nou pou santi nou zwaye. Pour sa rezon sa Gran Ansennyan i dir nou: “Donnen.” (Lik 6:38) Si nou donnen, nou pou fer lezot dimoun zwaye. Me nou nou pou pli zwaye ankor!\nAnnou lir lezot pasaz lo ki mannyer nou santi nou zwaye ler nou donnen: Matye 6:1-4; Lik 14:12-14; ek 2 Korentyen 9:7.\nPartaze Partaze Sa ki fer nou zwaye


Konpetisyon zistwar zanfan primer pour 2012 in lanse\nSa konpetisyon – ki’n ganny met anplas par Seksyon Pti Lanfans kot Minister Ledikasyon – i dezyenm edisyon ki ganny organize apre enn premye lannen pase.\nTou bann lekol lo Mahe, Praslin ek La Digue ti pran par dan sa konkour.\nPandan lansman ofisyel sa konkour, ki ti fer resaman kot Teat Nasyonal Mont Fleuri, ti osi annan prezantasyon pri pour bann venker konpetisyon lannen pase.\nSa seremoni ti deroul dan prezans en gran nonm paran, ansennyan, zanfan lekol ek bann zofisye Minister Ledikasyon.\nApre konkour lannen pase ti terminen, organizater ti resevwar en total 200 teks kot zanfan ti’n dekri, rakont zot leksperyans e montre zot kreativite dan teks fiksyon.\nApre bann seleksyon, le 90 meyer zistwar ti ganny met dan en konpilasyon trwa volim, ki pou ganny servi konman materyo lenstriksyon pour bann zanfan dan pti lanfans parmi lezot bi.\nSef egzekitif pour seksyon pti lanfans, Madanm Shirley Choppy, ki ti ofisyelman lans konpetisyon pour sa lannen, ti dir ki sa trwa volim in san dout ogmant repertwar zistwar kourt ek materyo la lektir lo nivo lekol.\n«Sa bann liv pou osi ede promouvwar lalang kreol dan nou bann lekol, e osi kot lakour, akoz nou’n ganny en bon nonm paran ki’n montre lentere dan sa proze e pe menm demann lekol pret kopi bann liv pour zot lir ansanm avek zot zanfan kot lakour,» i ti dir.\nKonpetisyon sa lannen pou lo de nivo -- nivo P2 e nivo P3 -- kot bann zanfan P2 pou ekrir an Kreol e bann P3 pou ekrir an angle. Tenm pour bann zistwar i ouver, savedir zanfan i kapab ekri lo nenport topik ki dan zot lentere e sak zistwar i bezwen ganny en ilistrasyon ki’n ganny fer par sa zanfan limenm.\nKonpetisyon pour sa lannen pou fermen le 15 Novanm.


Lopital Anse Royale pa pe pran pasyan pour lemoman -Seychelles Nation\nLopital Anse Royale pa pe pran pasyan pour lemoman |24 October 2019\nTravay lo sant outpatient pou konmanse byento\nLopital Anse Royale pa pe admit pasyan depi Out e Minis pour Lasante in dir ki sa i akoz sa sant i bezwen ganny garde konman en sant izolasyon pour ebola avek standar ki Lorganizasyon Mondyal Lasante i rekonmande vi sitiasyon resan sa maladi dan les Congo.\nMinis Jean-Paul Adam ti eksplike ki Lopital Anse Royale i landrwa ki’n ganny dezinyen pour tanporerman ganny servi konman en sant izolasyon dan kad sitiasyon ebola. Lotorite Lasante Piblik, anba direksyon Komisyonner Lasante Piblik Dr Jude Gedeon, ti le 31 Zilyet letan zot ti fer zot miting komite nasyonal lo sirveyans bann maladi transmisib ki kapab ganny enporte ti egzamin rekonmandasyon Lorganizasyon Mondyal Lasante vizavi sitiasyon sa maladi dan les Larepiblik Congo kot i ti’n deklar en lirzans medikal enternasyonal. Sa dapre Minis Adam i en sitiasyon ki rar me tou son bann pei manm i bezwen fer sir zot provizyon nasyonal i an konformite pour kapab adres sa sitiasyon.\nSa i enkli etabli en bon sistenm swivi pour si anka i annan okenn dimoun ki sorti dan sa zòn afekte ki vin dan nou pei e osi prevwar en sant izolasyon an ka okenn ka potansyel i ganny dekouver.\nMinis Adam ti donn sa bann detay Lasanble yer bomaten letan i ti pe reponn en kestyon manm elekte distrik Anse Royale, Sylvanne Lemiel, ki ti anvi konnen akoz ki sa lopital pa pe pran okenn pasyan depi mwan Out.\nMinis Adam ti eksplike ki akoz lopital Anse Royale ti’n deza ganny servi konman en sant izolasyon, i ti fasil pour met anplas bann diferan prosedir e asire bann lekipman i disponib e pour revwar bann profesyonnel lasante ek lezot zofisye ki’n deza ganny formasyon pour adres sitiasyon ebola.\nSa lekip i anplas me vi ki i annan posibilite ki sa sant izolasyon i kapab ganny servi, sa i fer ki pasyan pa pe ganny aksepte pour admisyon Lopital Anse Royale me zot pe plito ganny refer Lopital Sesel.\n“Nou’n bezwen pran sa desizyon akoz sa sitiasyon enternasyonal. In annan 130 admisyon Lopital Anse Royale ant Septanm 2018 e Out 2019 e sa i montre ki nivo admisyon pa ti tro o me nou konpran ki i en fasilite ki vreman enportan pour dimoun sa distrik e rezyon sid me nou’n bezwen fer sir nou annan en landrwa ki zwenn standar Lorganizasyon Monyal Lasante vizavi sa sitiasyon enternasyonal,” Minis Adam in dir.\nI’n reasir popilasyon ki bann ka ebola pe redwir, ki demontre sa lepidemi pe diminyen ki fer ki nou ekspekte ki prosennman sa lopital a reouver antyerman pour popilasyon sa rezyon.\nAntretan Minis Adam in konfirmen ki demars pour konstrir en sant izolasyon ki pou obor ansyen batiman NIHSS kot Lopital Sesel pe byen progrese e ki son konstriksyon i ekspekte konmanse lannen prosenn.\nLo son kote Madanm Lemiel ti demande kan ki travay lo sa sant outpatient obor Lopital Anse Royale pou konmanse pour liber enpe plis lespas dan lopital aktyel vi ki en sonm preski R1 milyon ti’n deza ganny vote pour sa proze dan bidze.\nMinis in dir ki sa larzan ti pou fer travay lo sa faz preparatwar e sa in deza ganny fer e tender in fini fer e kontrakter pour sa proze pou ganny apwente prosennman.\nMinis Adam ti osi reponn plizyer lezot kestyon bann manm lo diferan size lasante ki tous plizyer distrik.


Lapolis i entervenir pour tir lager dan distrik Persévérance -Seychelles Nation\nLapolis i entervenir pour tir lager dan distrik Persévérance |13 October 2021\nLapolis ti bezwen ranfor adisyonnel sorti dan lezot younit departman lapolis yer swar pour apez tansyon dan distrik Persévérance apre ki ti annan lager dan toulede vilaz – 1 ek 2.\nPlizyer zofisye lapolis ti bezwen al dan sa 2 vilaz pour al degaz lasasen apre ki manm plizyer fanmir ti pe lager.\nDapre rapor, sa bann lensidan pe arive depi Dimans e lapolis in al met lord a sak fwa. Me sitiasyon ti deteryore yer swar apre ki manm sa bann fanmir ti servi plizyer zouti enkli ros, gran kouto ek bonm petrol pour atak kanmarad.\nLapolis ti yer swar fer omwen 6 larestasyon e plizyer dimoun ti osi ganny transporte lopital pour resevwar swen medikal apre ki zot ti’n ganny blese aparaman avek vit lakaz ki’n kase apre ki ros ti’n ganny anvoye.\nEn zenn-onm ki ti’n ganny arete e son de lanmen ti dan minot deryer li ti oze sove dan prezans lapolis obor kordgard Persévérance. Plizyer zofisye ti reazir e tay avek li pour atrap li e anmenn li dan kaso.\nNou ti menm vwar en madanm ki ti pe esey vin dan kordgard pour vin koz avek sa ki i ti dir i son msye ki ti’n ganny arete. Me bann zofisye lapolis pa ti otoriz li.\nVer 9er45 aswar sitiasyon ti anba kontrol, me lapolis ti ankor lo alert pe patrole dan sa 2 vilaz.\nSa lensidan i swiv en lot ki ti arive Eden Village, Roche Caïman an Zilyet sa lannen.\nI regretab ki bann sitiasyon parey pe arive Sesel.\nEn zefor par tou bann lotorite i neseser pour konpran vre lakoz sa bann lensidan e aksyon i bezwen ganny pran avek bann ki pa kapab viv trankilman dan en kominote.\nDan en pei modern, napa plas pour sa bann kalite aksyon e tou dimoun i bezwen konpran ki fodre zot responsab zot aksyon akoz zot afekte zot vwazen, piblik an zeneral e osi met presyon lo bann servis dirzans.\nParey lapolis in dir ki en lanket pou ganny fer dan sa lensidan, nou ekspekte ki aksyon sever i ganny pran avek bann ki responsab.


Bann lanz i ed nou—Ki zanfan i bezwen konnen\nI ANNAN dimoun ki dir zot krwar zis sa ki zot kapab vwar. Me sa i bet. I annan en kantite keksoz ki egziste me ki nou pa vwar avek nou lizye. Ou kapab nonm enn?—\nPar egzanp sa ler ki nou respire. Ki mannyer nou konnen i egziste?— Soufle dan ou lanmen. Ou santi keksoz?— Wi, me selman ou pa vwar nanryen, pa i vre?—\nNou’n deza koz lo bann lespri, ki nou pa kapab vwar. Nou’n aprann ki i annan parmi zot ki bon e i annan ki move. Nonm serten bon lespri ki nou pa kapab trouve.— Wi, i annan Zeova, Zezi, e osi bann bon lanz. Eski i annan bann move lanz osi?— Labib i dir i annan. Dir mwan ki ou’n aprann lo zot.—\nNou konnen ki bann bon lanz ek move lanz i pli for ki nou. Sa Gran Ansennyan ti konn en kantite lo bann lanz. Sa akoz i ti en lanz avan i ti ne konman en pti baba lo later. I ti’n viv ansanm avek lezot lanz dan lesyel. I ti konn bokou zot. Eski tou sa bann lanz i annan en non?—\nNou’n vwar ki Bondye ti donn bann zetwal en non. Alors nou asire ki tou bann lanz i annan zot non zot osi. E nou konnen ki zot kapab koz avek kanmarad akoz Labib i mansyonn ‘langaz bann lanz.’ (1 Korentyen 13:1) Ki ou krwar bann lanz i koz lo la? Eski zot koz lo nou isi lo later?—\nNou konnen ki bann lanz Satan, savedir bann demon, pe sey fer nou dezobei Zeova. Alors zot bezwen koze antre zot ki mannyer zot kapab fer sa. Zot anvi nou vin parey zot pour ki Zeova pa ava kontan nou osi. Be bann lanz fidel Bondye? Ou krwar zot koz lo nou zot osi?— Be wi. Zot anvi ed nou. Mon ava rakont ou ki mannyer bann lanz Bondye ti ed detrwa dimoun ki ti kontan Zeova e servi li.\nPar egzanp, ti annan sa zonm ki ti apel Danyel ki ti pe viv Babilonn. Laba Babilonn, bokou dimoun pa ti kontan Zeova. Zot ti menm fer en lalwa pour pini nenport dimoun ki priy avek Zeova. Me Danyel li, i ti kontinyen priy Zeova. Ou konnen ki zot ti fer avek Danyel?—\nSa bann zonm pa bon ti zet Danyel dan en trou kot ti annan lyon. Danyel ti li tousel dan sa trou avek bann lyon lafen. Ou konnen ki ti arive?— Danyel ti dir: “Bondye in anvoy son lanz pour ferm lagel sa bann lyon.” Sa bann lyon pa ti fer li nanryen! Bann lanz i kapab fer bann keksoz enkrwayab pour bann serviter Zeova.—Danyel 6:18-22.\nKi Bondye ti fer pour sov Danyel?\nAnnou vwar ki ti arive avek Pyer ler i ti dan prizon. Ou rapel Pyer? I ti zanmi sa Gran Ansennyan, Zezi Kri. Serten dimoun pa ti kontan ler Pyer ti dir zot Zezi ti Garson Bondye. Alors zot ti met Pyer dan prizon. Ti annan bann solda ki ti pe vey Pyer pour fer sir i pa sove. Lekel ki ti pou kapab ed li?—\nPyer ti pe dormi ant de solda, e son lanmen ti dan lasenn. Me Labib i dir: “Toutakou en lanz Senyer ti aparet e en lalimyer ti kler sa kaso. Lanz ti tous Pyer dan son kote e revey li. ‘Leve vit.’”\nKi mannyer en lanz ti ed Pyer pour sorti dan prizon?\nDeswit, sa lasenn ki ti avek lanmen Pyer ti tonbe! Sa lanz ti dir li: ‘Sanze, met ou sandal, e swiv mwan.’ Bann solda pa ti kapab fer nanryen akoz lanz ti pe ed Pyer. Ler zot ti ariv kot baro, en keksoz drol ti arive. Sa baro ti ouver li tousel! Sa lanz ti’n sov Pyer pour li kapab kontinyen prese.—Akt 12:3-11.\nEski bann lanz Bondye i kapab ed nou osi?— Wi zot kapab. Me eski sa i vedir ki zot pou toultan anpes nou ganny dimal?— Non, bann lanz pa pou anpes nou ganny dimal si nou nou fer bann keksoz bet. Me parler nou kapab ganny dimal menm si nou pa fer bann keksoz bet. Bann lanz pa’n ganny demande pour anpes sa arive. Plito, Bondye in donn zot en travay spesyal pour fer.\nLabib i koz lo en lanz ki pe dir dimoun partou ador Bondye. (Revelasyon 14:6, 7) Ki mannyer sa lanz i dir zot sa? Eski i kriye dan lesyel pour tou dimoun tande?— Non, bann disip Zezi lo later i koz avek bann dimoun lo Bondye, e bann lanz i gid zot dan sa travay. Bann lanz i fer sir ki bann ki vreman anvi konn Bondye i ganny en sans pour tande. Nou kapab partisip dan sa travay nou osi e bann lanz pou ed nou.\nBe si bann dimoun ki pa kontan Bondye i fer problenm avek nou? Si zot met nou dan prizon? Eski bann lanz pou vin sov nou?— Zot kapab sov nou, me zot pa fer sa toultan.\nKi sa lanz pe dir Pol?\nEn letan, Pol ki ti en disip Zezi, ti ganny anprizonnen. I ti bezwen voyaz par bato dan en movetan. Me bann lanz pa ti vin sov li deswit. Sa i akoz ti annan lezot dimoun ankor ki ti bezwen tann koz lo Bondye. En lanz ti dir: “Pa bezwen per, Pol! Fodre ki ou prezant devan Sezar.” Pol ti bezwen ganny anmennen kot Sezar, en gran dirizan lemonn, pour pres avek li. Bann lanz ti konnen kote Pol ti ete toultan, e zot ti ed li. Zot pou ed nou osi si nou vreman servi Bondye.—Akt 27:23-25.\nI annan en lot gro travay ki bann lanz pou fer, e zot pou fer li tre byento. Bondye i pros pour detrir bann move dimoun. Tou dimoun ki pa ador sa vre Bondye pou ganny detrir. Bann ki dir zot pa krwar dan bann lanz zis akoz zot pa vwar pou realize ki zot ti mal.—2 Tesalonisyen 1:6-8.\nBe ki pou arive avek nou?— Si nou lo kote bann lanz Bondye, zot pou ed nou. Me eski nou lo zot kote?— Nou lo zot kote si nou pe servi Zeova. E si nou pe servi Zeova, nou pou dir lezot dimoun servi li zot osi.\nPour aprann plis lo ki mannyer bann lanz i enfliyans lavi bann dimoun, lir Psonm 34:7; Matye 4:11; 18:10; Lik 22:43; ek Akt 8:26-31.\nDanyel dan trou lyon


En nouvo sistenm radar pour mezir lentansite lapli Par Marie-Anne Lepathy -Seychelles Nation\nTre byento, swa ver lafen sa lannen ou boner lannen prosenn, Servis Meteorolozi pe al ganny en nouvo sistenm radar ki pou ede pli byen mezir lentansite lapliki an retour a permet pli byen prepare pour konn son lenpakt ki i pou annan dan diferan landrwa akoz sa radar pouede vwar bann pti partikil oubyen ki kantite delo ki annan dan en nyaz.\nSete sef egzekitif Servis Meteorolozi, Msye Vincent Amelie, ki ti dir sa yer pandan en antretyen dan progranm Bonzour Sesel lo Televizyon SBC.\nMsye Amelie ti pe eksplik enpe bann fenomenn letan ki’n arive ki’n fer ki ti annan tou sa kantite lapli zis Sanmdi ek Dimans e koz tou sa kantite inondasyon ek dega lo Mahé.\nMsye Amelie i dir i annan en bon pe letan depi zot pe demann en tel lekipman me i vreman kout tre ser dan son bann plizyer milyon.\nMsye Amelie in osi dir dir ki letan ou annan en tel morso lekipman ou bezwen osi asire ki i kapab ganny byen mentenir.\n“Nou’n prepar nou pour bokou lannen pour fer sir ki menm lo nivo resours imen nou pou kapab mentenir sa lekipman e la nou santi nou kapab annan enn prezan pour nou bouz lo en lot nivo an term early warning ankor pour ede protez propriyete e sov lavi akoz bann tel kondisyon letan i pa dernyen ki nou pou vwar me avek sanzman klima keksoz i ekspekte vin pli challenging e nou bezwen pli byen prepare,” Msye Amelie in dir.\nMsye Amelie in dir ki pandan sa peryod Sanmdi swar a Dimans in tonb anviron 155 milimet lapli sirtou dan rezyon sid.\nI dir sa i en kantite lapli ki an realite in fini sirpas kantite lapli ki nou normalman gannyen pour mwan Me antye e sa, i dir, i montre kantite lapli ki’n tonbe dan sa pti lespas letan.\nMsye Amelie i dir zot ti’n vwar ki i annan en sistenm ki ti pe aprose e ki ti pou sanz nou kondisyon latmosfer e donn nou en logmantasyon dan lapli par rapor a sa kondisyon sek ki pei ti pe eksperyanse.\n“Me sa ki nou pa ti’n vreman trouve se son lentansite e sa in toultan en challenge pour nou kot Servis Meteorolozi. Nou vwar en sistenm i aprose me ki kantite lapli sa nyaz ki nou vwar i kapab donn nou in en defi,” Msye Amelie in dir.\nMe avek sa nouvo radar zot ekspekte kapab sirmont sa defi.\nMe akoz ki Anse Boileau in sibir tou sa kantite inondasyon safwasi? Msye Amelie i fer nou rapel ki Sesel i zis en pwen lo kart lemonn e bokou fwa atraver zimaz satelit Sesel i ganny vwar antyerman kouver avek nyaz ler en sistenm i devlope me i dir pa antye dan sa nyaz ki parey menm si nou trouv li blan. I dir i annan bout ki annan plis delo e bout ki annan mwens delo e i annan bout ki pa pou donn preski ditou lapli.\n“Menm si ti annan en ta nyaz, i annan landrwa sirtou dan rezyon nor kot mwens lapli in tonbe e sa i zis akoz fason ki nyaz i formen e i pour sa rezon ki nou etidye li, nou konpran li e avek lekipman i ed nou pour konnen kote ki pou annan plis e kote ki pou annan mwens lapli,” Msye Amelie i dir.\n“Dan ka Sanmdi ek Dimans bout pli aktiv sa nyaz in konsantre pli dan sid e sa i akoz bann paramet meteorolozi e en lot fwa i a fer ki bout pli aktiv i a riske konsantre dan les, dan was ou dan nor me sa ki pli enportan se ki nou’n vwar ki an zeneral ti en sistenm bas presyon ki ti’n kapab tap nenport landrwa lo Mahé e nou, nou bezwen toultan annan sa konpetans pour detekte vreman kote i pe ale, ki kantite letan i pou fer e lenpakt ki i pou annan an zeneral,” Msye Amelie in eksplike.\nKi relasyon sa lasaler ki ti annan bann semenn ki’n pase avek sa gro lapli e movetan en sel kou?\nMsye Amelie in fer resorti ki sak fwa nou pe sorti dan en sezon pour al dan en lot, bann kondisyon meteorolozi i favorab pour donn en movetan nenport ler akoz nyaz letan i formen, lapli i tonbe i pa depan lo zis en paramet pour fer sa nyaz formen e donn lapli. Par egzanp si i annan divan leze e varyab sa i en kondisyon favorab, si i annan limidite dan ler kot ou vwar ou pe transpire sa i en lot paramet ki kapab ede fer kondansasyon, form nyaz e donn lapli.\n“Bokou fwa dan letan tranzisyon tou sa bann paramet i la me parfwa zis enn ki manke ki fer napa lapli. Me ki’n arive la se ki sa bann paramet ti la me sa voyaz tanperatir delo sale ti pli o ki son normal e en keksoz koumsa i annan en gran lenflians lo sa ki arive dan latmosfer e lo fason ki nyaz i formen, lo lentansite lapli e sa in ed bokou pour kre enstabilite dan latmosfer me i zis malere ki en tel kondisyon i anmenn dezas.\nMe Msye Amelie in fer resorti ki pli bokou lapli kantmenm ti tonb dan rezyon Anse Forbans me akoz ki Anse Boileau in sibir tou sa linondasyon? Msye Amelie i dir sa i akoz nou topografi, bokou aktivite imen ki pa neserman an konformite avek lalwa, landrwa kot napa ase dren e bataz pour delo pase e i osi depan landrwa kot nou ete.\n“I pa neseserman landrwa ki tonb plis lapli ki pou annan dega me i depan ki mannyer sa landrwa in organize. Sitiasyon Anse Boileau i montre ki i annan serten travay ki bezwen ganny fer laba. En travay pli byen kordinen lo meyer fason pour redwir lenpakt bann tel sitiasyon letan i arive akoz i pou ariv ankor. Ou pa pou zanmen kapab redwir linondasyon totalman me ou fer sa ki neseser pour redwir son lenpakt.\nAntretan Msye Amelie in rezet bann spekilasyon ki konmkwa ti en siklonn ki ti pe pas lo nou.\n“Non i pa ti en siklonn e nou swete ki zanmen en siklonn i pas lo nou akoz Mahé antye ozordi ti pou aplat ater akoz en siklonn fason ki i formen e son ta divan ki i vin avek i en lot fenomenn ankor dan meteorolozi me nou bezwen prepare pour tou sa bann keksoz,” Msye Amelie in fer resorti.


Diskour par Prezidan Larepiblik, Msye Wavel Ramkalawan alokazyon 45enm laniverser Lazournen Lendepandans Sesel - News - State House Seychelles | Office of the President\nDiskour par Prezidan Larepiblik, Msye Wavel Ramkalawan alokazyon 45enm laniverser Lazournen Lendepandans Sesel\nSer, Frer Seselwa\nTou Seselwa ki reste isi Sesel e tou Seselwa atraver lemonn\nMon swet zot tou en bonn fet Lendepandans\nFrer ek Ser, ozordi nou rasanble koman en nasyon ranpli avek lafyerte. Sa lafyerte parey nou dir parey nou dir an Angle; ‘It’s about us’ Koman en nasyon k’in dir nou pou viv dan linite. Nou pou servi nou lafors pozitivman, nou pou persevere dan tou adversite e nou pou met ansanm bann valer ki pou ed nou konstri en nasyon.\n45ans pase, nou ti annan bokou lespwar. Nou ti debout koman sa nasyon ki pe ne. Ozordi 45ans pli tar, malgre bann defi, e menm bann defi ki depas nou, nou debout ankor enn fwa koman en nasyon ki annan rev pour tou son zanfan. Dan bann moman ki difisil i demande ki nou tou, nou met plis lafors ankor. Dan bann moman kot difikilte i afront nou, nou sa nasyon larkansyel, nou ganny demande pou nou koste ansanm. Pou nou atraver nou bann diferan lafwa, met nou konfyans dan nou Bondye, atrap son lanmen e demann li pou gid nou. Nou pou fer sa parey nou bann zanzet ti fer, zot ti siport kanmarad e se sa k’in permet nou plis ki 250ans plitar pou nou debout fyer avek bann Seselwa, Seselwaz kalifye dan tou diferan domenn. Seselwa, Seselwaz ki a pe fer Sesel, sa pti Sesel fyer atraver lemonn.\nWi frer ek ser, dan sa pei ki nou apel Sesel, Sa pei ki nou kontan, sa pei cheri. Dan sa pei, napa landrwa pour diskriminasyon, napa lespas pou laenn. Me, i annan lespas pou nou senpleman ofer sa ki meyer anndan nou e pou nou debout toultan e fer monte nou paviyon avek gran lafyerte.\nOzordi isi dan zarden State House, mon anvi rann omaz a sa premye dimoun ki ti ganny apele Prezidan, Per Lanasyon ; Msye James Mancham ki ti resevwar Lendepandans avek Grand Bretayn. Mon rekonnet en zanfan Seselwa ki ti annan bann bon prensip, ki ti annan lanmour dan son leker e ki in ede pou diriz nou pei malgre ki i pann zanmen ganny sans pou li debout parey mwan mon pe debout pour nou zournen nasyonal pou li fer en diskour.\nOzordi mon anvi osi sa zour le 29 Zen rann omaz en lot Seselwa ki ti dan premye Cabinet of Ministers. O fet dernyen minis dan premye Cabinet ki ti ankor vivan, me k’in kit nou pli bonner ozordi. Mon anvi prezant mon omaz pour Dokter Maxime Ferrari. Enn sa bann artizan nou pei Sesel e nou remersye li pou tou son kontribisyon an mezir ki nou ofer nou senser kondoleans avek Minis Ferrari, avek son lepouz e avek tou manm son fanmiy.\nFrer ek ser, ozordi nou dan sa prosesis pou nou retrourn nou pei koman enn ki normal. Monn mansyonnen oparavan ki napa lespas pou laenn, napa lespas pou divizyon e zisteman detrwa semenn pase nou’n selebre Lazournen Konstitisyon e nou koman en pep noun fer kler ki sa konstitisyon ki nou ti adopte se sanmenm sa konstitisyon ki pou gid nou e ki la demokrasi i sel fason gouvernans dan nou pei. Respe pou ou kanmarad, rekonnet drwa imen sak endividi e pous devan nou konstitisyon dan son charter of human rights. Se sa ki nou pou fer. E ki sel fason ki nou pou swazir nou bann dirizan se atraver bwat vote. Sa mon bann frer ek ser i direksyon ki nou pei i devret pran. Se sa rezolisyon ki sak Seselwa i devret met dan son leker. Paski letan nou ava pas bann lalwa atraver nou Lasanble Nasyonal avek en vot mazoriter, letan nou ava respekte zidisyer koman sa refri final, nou ava rekonnet e nou ava pe dir napa personn ki par lao lalwa dan nou pei Sesel be ki nou tou, lalwa i par lao nou. Donk, napa plas pour vyolans dan lafason ki nou swazir nou gouvernman me nou pou konstri bann lenstitisyon ki for. Bann lenstitisyon ki sof gard sa menm demokrasi e sa konsitisyon ki pou fer sir ki sak zanfan Seselwa i ganny trete avek dignite e avek respe.\nFrer ek ser, ozordi i annan bokou kestyon e nou zournen nasyonal i permet mwan pou mwan adres enn de bann kestyon an relasyon avek bann kestyon ki nou pei pe pran. Avek laspirasyon nou pep. Lekspektasyon i bokou, me selman souvan petet koman en pep nou pa pran ase letan pou nou regard otour nou. Pou nou fer sa refleksyon e pou nou konpran kwa ki pe arive e kimannyer sakenn parmi nou i annan en rol pou zwe. Souvann fwa nou koman en pep nou atann e nou espere pou ki lezot i fer keksoz. E pandan tro bokou letan in annan sa latant lo kwa ki gouvernman pou fer. Tou dimoun i atann ki gouvernman pou fer. Me ozordi sa zournen nasyonal, mon anvi ki sak Seselwa i osi fer sa refleksyon profon pou li dir kwa ki mwan mon pe fer. Kwa ki nou koman en pep nou pe fer. Eski mon pe kontribye pou fer mon sitiasyon amelyore pou fer mon pei avanse? An dot mo, nou servi parol nou Lim nasyonal, mon anvi demande kimannyer eski mwan koman en endividi, mon a pe ede pou fer monte nou paviyon. Kimannyer nou pe fer sa?\nAlor, mon anvi dir avek zot ki koman en gouvernman i annan bokou desizyon brav ki nou bezwen pran. E ozordi mon bezwen dir ankor enn fwa ki koman en nasyon nou bezwen felisit nou lekor. O milye en pandemi ki kontinnyen ravaz lemonn antye e Sesel koman en pei ki malerezman in met tro bokou son zefors zis lo lendistri tourizm avek sa pandemi in trouv li dan bokou difikilte. I annan bokou lezot nasyon k’in kapab debrouye avek bokou lezot lendistri, me nou, nou trouv nou lo nou zenou. E alor nou bezwen koman en pep konpran sa byen, pou nou realize kote sitiasyon nou pei ti ete e san ezitasyon mon pou dir zot. Nou pei ti dan en sitiasyon kot an Desanm i ti pe pas dan en gran problenm. Nou pei ti a pe koule, aksepte oubyen non! Nou pei ti pe koule. Nou finans dan labank ti preski zero. O fet i t’in fini depas zero. Nou ti pe viv lo kredi. Me, nou pann zis les sa regard nou, nou pann zis les lebra tonbe. E pourtan sa ki ti pe regard nou an fas sete en sitiasyon vreman grav. Nou ti pe regard lamazorite bann travayer pe perdi zot lanplwa. Nou ti pe regard biznes ki ti pou fermen. Nou ti pe regard en sitiasyon kot menm bann servis ensansyel ti pou trouv zot dan difikilte. An d’autre mo nou ti trouv nu dan en sitiasyon vreman dezespere.\nNou ti pe regard bann komodite ki bokou dimoun ozordi i koz lo la, pri lavi. Nou ti pe regard bann komodite kot i ogmante par en gran poursantaz e anplis ki sa, nou ti pe regard en dolar ki ti pou kapab ariv ant 30 a 50 roupi e sa ti pou vedir bokou plis difikilte. Me kestyon ki nou’n demande, be ki ti pou arive avek bann biznes? Avek bann taxi? avek bann lotel? avek tou bann dimoun ki ti pe travay? Avek nou tou ki la rasanmble isi State House e zot ki pe ekout mwan dan lakour, ki ti pou arive avek nou? Me, malgre ki bann sitiasyon ti difisil, nou ti pran desizyon. E premye desizyon ki nou ti pran e si mon mansyonn sa se paski mon anvi nou pep i konpran sa byen. Si nou pa ti pran sa desizyon pou nou al ver vaksin nou pep. Donn nou dimoun sa pti vaksen; sinopharm, covishield, sputnik v, ozordi Sesel ti pou lo son zenou.\nFrer ek Ser, se gras a sa vaksen ki nou ti komans donnen an Zanvye, ki nou ti kapab re-ouver lekonomi. Ki nou ti kapab re-ouver Sesel ankor, ki erport ti ouver e ki aparti la nou lekonomi in komans respire, in kapab ganny serten stabilite. Noun sov lanplwa, noun donn nou pep en saler pou zot al dan lakour avek e pour sa, mwan mon pa zanmen arete pou dir Sennyer mersi bokou pou beni nou pti pei Sesel. Mersi bokou pou donn nou bann zanmi k’in vini pou asiste nou. Bann zanmi k’in vini pou dir avek nou, «en zanmi dan moman difisil i etann son lanmen anver son frer, anver son ser».\nDonk, mon bann frer ek ser malgre ki nou sitiasyon i ankor difisil me noun ganny serten stabilite. E la mon anvi dir ki toulezour i fer mon leker fermal letan en Seselwa i mor avek Covid. Pa zis avek Covid me dan nenport ki sitiasyon me pli spesifikman avek Covid e nou tou ki la ozordi nou konn en dimoun, enn nou zanmi, en dimoun ki enpe zenn, en dimou ki enpe pli aze. En dimoun ki ti ankor ranpli avek lenerzi, ranpli avek potansyel k’in tonbe avek Covid. E mon leker i vin pli fermal letan koman en pep nou pa rasanble ansanm pou siport kanmarad dan sa sitiasyon. Kot maler i ganny glorifye, non mon bann zanmi, non mon bann frer ek ser Seselwa! Annou aret glorifye maler lo nou pei, me annou montre nou solidarite. Se sa ki le 29 Zen i demann nou pou nou montre nou solidarite avek nou bann frer ek ser. Pou nou montre nou responsabilite e pou nou ansanm konbat Covid-19 e pou nou kapab fer bokou pli byen.\nI fermal letan Sesel i ganny mete lo en lalis rouz. I fermal letan ou tande serten pei pe dir avek son bann sitwayen pa bezwen vin Sesel. Frer ek ser sa pa depann lo gouvernman. Sa i depann lo ou avek mwan. Sa i depann lo ou ki Anse Boudin la ozordi pe rasanble, i depan lo ou La Passe, La Digue ki pe pran keksoz leze, i depann lo ou Port Launay, ki Cap Ternay, ki St. Louis, ki Belombre. Alor mon pe fer en lapel direk, pa bezwen demande ki gouvernman pe fer dan sa letan Covid, demande kwa ki mwan koman en Seselwa mon pe fer. Kimannyer eski mwan koman en Seselwa, mon pe protez mon lekor e letan mon protez mon lekor, mon pe protez mon zoli pei Sesel e atraver sa mon pe fer monte nou paviyon ki sitan zoli, pli o posib.\nDonk, frer ek ser, pandan sa bann kourt letan noun resevwar en kantite don pou nou sey konbat sa. Noun fer en fasilite medikal dan rikord letan 17 zour. Noun ganny don ek Seselwa koman etranze in fer kado 78 milyon roupi pou kapab fer fas avek sa sitiasyon. Ozordi mon anvi dir avek zot, wi noun servi byen sa larzan e mon lans en nouvo lapel pou ki tou Seselwa ki kapab fer en kontribisyon, ki dan zot landrwa travay, ki dan zot biznes, ki atraver zot zanmi, pou zot refer ankor kontribisyon pou ki nou ava kapab avanse.\nByensir letan nou regard nou koman en nasyon, nou anvi rod sa ki meyer e ozordi malerezman i annan bokou manni ki pe afekte nou nasyon. E nou tou nou soke letan ki nou aprann ki pou dir nou bann zenn zanfan pe ganny abize seksyelman. Nou tou nou soke e nou ankoler letan nou war ki sa i kontinnyen ogmante e la mon anvi tir mon sapo avek tou bann lorganizasyon ki pe ede pou nou kas sa tandans ki pe montre son vilen figir dan nou sosyete.\nByensir koman en nasyon, nou anvi ki pri lavi i desann. Sa i en lot keksoz ankor ki nou pe fer. E la mon anvi felisit STC pour lafason ki zot in kapab atraver zot zefor ganny zot plis ki 300 marsan ki ozordi dan tou bann distrik pe zwenn ansanm avek zot pou ede pou ki pri komodite i kapab desann afen ki tou Seselwa i ava kapab viv pli byen. E sa i fer ki tou komodite lo Mahe, Praslin avek La Digue i pou vin non selman pli bon marse, me i pou reste menm pri.\nFrer ek ser, si mon ti kapab fer desann pri elektrisite mon ti pou fer li me malerezman i annan bokou keksoz ki pa depann lo nou. I annan bokou keksoz ki ganny kontrole par bann lafors enksteryer. Letan en barik delwil i double son pri an mezir ki lekonomi lemonn i refer, sa i annan en lenpak direk lo nou koman en pep. Me se la ki nou koman en pep Seselwa nou devret vin pli inovatif, nou devret vin pli for, nou devret kapab byen planifye nou lavi. Nou devret kapab regard devan pou nou konnen kwa ki enportan e kwa ki pa enportan. Se sa ki form parti sa rezilyans ki nou devret annan koman en pep.\nE la mon anvi osi fer en lapel avek tou bann medya pou nou osi dan son konstriksyon nou pei partaz lenformasyon avek pep Seselwa. Donn zot lenformasyon lo kwa ki pe arive e kimannyer zot kapab pli byen organiz zot lavi.\nAlor frer ek ser nou kapab fer li ansanm. Sa i en slogan ki monn toultan proklanmen. Wi, nou kapab fer li! Me i depann lo sakenn parmi nou, fanm ek zonm dan sa pei Sesel.\nDonk, ozordi, zour Lendepandans mon vreman annan lefyerte koman en Seselwa. Mon annan tou sa lafyerte akoz mon konnen ki pou dir, sa larout ki noun fer koman en pep, sorti dan tou bann kontinan pou anmenn nou lo enn parmi bann pli pti leta, i pann anven. Nou bann zanset in konn diriz nou e nou ozordi nou bezwen kontinny sa larout.\nDonk, ozordi, nou zournen nasyonal, nou bezwen aprann de nouvo pran swen avek nou pei, nou devret kapab ed nou bann kominote pou zot elimin sa ki pa bon. Pou nou vin en pei ki prop, vin en pei ki lager kont drog e kont kriminalite. Pou nou kapab kontinnyen defann nou teritwar kont tou kriminalite ki pe pase e la ankor enn fwa mon anvi felisit tou bann diferan lafors ki pe travay, tou bann dimoun dan zot diferan responsabilite. E bomaten ti en lonner pou nou anba kot Goast Guards pou nou komisyonn e nouvo bato dan fleet Coast Guards. Monn dir avek Coast Guards e la mon dir avek CDF, kontinnyen sa bon travay. Mon dir avek Lapolis kontinnyen pas dan sa reform ki nou pei i kapab debout drwat. Mon dir avek bann ansennyan, diriz nou bann zenn. Fer zot konpran byen.\nMon dir avek bann profesyonnel, pa bezwen trenn lipye e mon dir avek lepep Seselwa silvouple annou konstrir sa pei. Annou pa travay zis pou nou zwe rol oubyen pou nou fer kwar. Annou ozordi, nou zournen nasyonal annou vreman met nou leker dan sa ki nou fer. E letan nou ava pe met nou leker dan tou sa ki nou fer, sa pei Sesel pou vreman vin sa landrwa kot nou ganny tou lafyerte. Sa pei ki nou pou konnen nou annan en lespwar ladan. Nou konnen pou dir nou zanfan pou grandir byen, personn pa pou abiz li, personn pa pou fer li ditor akoz son vwazen i pou osi son paran. Son kominote i pou elve li e i pou grandi pou li travay e met tou sa ki i annan non selman o servis son pei me pou li nobou ed son fanmiy.\nAlor frer ek ser, annou kontinnyen viv dan lafyerte. Annou kontinnyen koste ansanm, ini, annou kontan nou pei, nnou siport kanmarad, se atraver sa ki nou pou sanz nou pei.\nDan mon leker toulezour mon dir viv Sesel, viv lepep Seselwa, viv sa nasyon k’in sorti dan 4 kwen lemonn me ki ozordi nou viv koman en sel nasyon. Mon kontinnyen demann Bondye tout pwisan pou beni nou pei Sesel e pou fer nou resevwar son lagras e servi li byen.\nAnkor enn fwa, Bonn fet Lendepandans.\nView full video via below Youtube Link on the State House Website: https://www.statehouse.gov.sc/video-gallery\nPhoto gallery via the State House Facebook Page: https://www.facebook.com/StateHouseSey/photos/pcb.4210869792314273/4210864358981483


Mon’n aprann pour respekte bann madanm ek mon lekor osi\nLIR AN Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kreol Seselwa Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zulu\nPEI NATAL: LAFRANS\nLEPASE: EN DROGER VYOLAN KI TI MANK RESPE POUR BANN MADANM\nMON LAVI DAN LEPASE:\nMon ti ne Mulhouse, en lavil dan nordes Lafrans, dan en vwazinaz ki renonmen pour son vyolans. Souvenir mon lanfans i ranpli avek bann diskisyon vyolan avek bann fanmir dan sa rezyon. Dan nou fanmir, bann madanm ti ganny meprize e byen rar bann msye ti rod zot pwenvi. Mon ti ganny ansennyen ki plas bann madanm i dan lakwizin pour okip bann msye ek zanfan.\nMon lanfans pa ti fasil. Ler mon ti annan di-z-an, mon papa ti mor akoz i ti en alkolik. Senk an pli tar, enn mon gran frer ti swiside. Sa menm lannen, mon ti vwar en mert pandan en bagar dan fanmir. Sa ti sok mwan. Bann manm fanmir ti montre mwan ki mannyer pour servi kouto, fizi e pour lager kan i neseser. Mon ti sitan ganny trouble ki mon ti konmans bwar e kouver mon lekor antye avek tatou.\nA laz 16 an, mon ti pe bwar ant 10 a 15 sopin labyer par zour e san tarde mon ti konmans servi drog. Pour siport mon bann move labitid, mon ti vann bann vye bout metal e konmans vole. A laz 17 an, mon ti’n deza fer prizon. An tou, mon ti ganny kondannen 18 fwa pour vol ek vyolans.\nBoner dan mon 20 an, mon sityasyon ti deteryore. Mon ti fim apepre 20 sigaret kanabis par zour, servi eroin ek lezot sibstans ilegal. Plizyer fwa, mon ti pros pour mor akoz mon ti’n servi tro bokou drog. Vi ki mon ti konmans fer trafik drog, mon ti bezwen toultan arme avek kouto ek fizi. En fwa, mon ti esey tir fizi lo en msye me erezman mon ti mank li. Mon manman ti mor ler mon ti annan 24 an e mon lakoler ti ogmante. Ler bann dimoun ti vwar mwan pe vini, zot ti per e sanz semen. Akoz mon ti kontan lager, mon ti souvan fini mon wikenn kot kordgard oubyen lopital pour koud mon bann blesir.\nLetan mon ti annan 28 an, mon ti marye. Parey ou kapab ekspekte, mon pa ti tret mon madanm avek respe. Mon ti ensilte e bat li. Nou pa ti fer nanryen ansanm konman en koup. Mon ti mazinen ki i ti ase pour zis donn li en ta bizou ki mon’n vole. Apre, en keksoz ki mon pa ti pe ekspekte ti arive. Mon madanm ti konmans etidye Labib avek Temwen Zeova. Apre son premye letid, i ti aret fimen, refize aksepte larzan vole e i ti rann mwan son bann bizou. Mon ti vreman ankoler. Mon ti esey anpes li etidye Labib e menm soufle lafimen sigaret dan son figir. Mon ti osi boufonn li partou dan nou vwazinaz.\nEn swar, letan mon ti byen sou mon ti met dife dan nou lakaz. Mon madanm ti sov mwan ek mon pti fiy senk an dan dife. Ler mon ti desoule, mon ti santi mwan koupab. Dan fon mon leker, mon ti santi ki Bondye pa ti pou zanmen kapab pardonn mwan. Mon rapel enn fwa, mon ti tann en pret dir ki bann move dimoun i al dan lanfer. Menm mon dokter ti dir mwan: “I’n fini pour ou. Napa pardon.”\nKI MANNYER LABIB IN SANZ MON LAVI:\nApre sa dife, nou ti al reste avek paran mon madanm. Ler bann Temwen Zeova ti vin vizit mon madanm, mon ti demann zot, “Eski Bondye i kapab pardonn mwan pour tou mon bann pese?” Zot ti montre mwan 1 Korentyen 6:9-11 dan Labib. Sa verse i donn en lalis bann kondwit ki Bondye i kondannen me i azoute: “Koumsa menm ki serten parmi zot ti ete.” Sa bann parol ti asir mwan ki i ti posib pour sanze. Apre sa, zot ti reasir mwan ki Bondye i kontan mwan, par montre sa verse dan 1 Zan 4:8. Sa ti ankouraz mwan e mon ti demann zot pour etidye Labib avek mwan de fwa par semenn. Mon ti konmans asiste zot bann renyon e mon ti souvan priy Zeova.\nDan lespas en mwan, mon ti deside aret servi drog ek lalkol. Mon ti deswit konmans santi mwan malad, konmsi en lager ti’n deklare dan mwan. Mon ti ganny bann kosmar terib, latet fermal, douler dan mon bann misk ek lezot sentonm ankor. Me an menm tan, mon ti santi ki Zeova ti pe tyonbo mon lanmen e donn mwan lafors. Mon ti santi parey zapot Pol ki ti ekri konsernan led ki Bondye ti donn li: “Mon kapab fer fas avek tou par [sa enn] ki donn mwan lafors.” (Filipyen 4:13) Avek letan, mon ti osi kapab aret fim sigaret.—2 Korentyen 7:1.\nApard ki ed mwan kontrol mon lavi, Labib in osi amelyor mon lavi fanmir. Mon latitid anver mon madanm in sanze. Mon ti konmans montre li plis respe e dir li “silvouple” ek “mersi.” Mon ti osi vin en vre papa pour nou fiy. Apre ki mon ti’n etidye Labib pour enn an, mon ti swiv legzanp mon madanm par dedye mon lavi avek Zeova e batize.\nKI MANNYER MON’N BENEFISYE:\nMon vreman krwar ki bann prensip Labib in sov mon lavi. Menm mon bann fanmir ki pa Temwen Zeova, i rekonnet ki tre probab mon ti pou’n fini mor avek labi sibstans oubyen perdi lavi dan en bagar.\nBann lansennyman Labib ki eksplik mon responsabilite konman en msye ek en papa ti konpletman sanz mon lavi fanmir. (Efezyen 5:25; 6:4) Nou ti konmans fer keksoz ansanm konman en fanmir. Aprezan, olye les mon madanm zis dan lakwizin, mon kontan pour siport li dan son bann aktivite konman en predikater a plen tan e li osi i kontan pour siport mwan dan mon rol konman en ansyen dan kongregasyon.\nLanmour ek pardon Zeova in tous mon lavi en kantite. Mon vreman anvi koz lo son bann kalite avek bann ki zot sityasyon i paret dezespere, akoz bokou ti krwar ki mon pa ti pou kapab sanze. Mon konnen ki Labib i annan sa pouvwar pour ed nenport dimoun annan en lavi ki vreman fer sans e ki moralman prop. Labib pa’n zis ansenny mwan pour kontan e respekte bann msye ek bann madanm me i’n osi permet mwan pour respekte mon lekor.


Mon Liv Zistwar Labib—Lentrodiksyon\nSA I en liv ki kontyen bann vre zistwar ki’n ganny retire dan sa pli bon liv dan lemonn, Labib. Sa bann zistwar i rakont bann levennman ki’n arive dan lemonn depi kreasyon ziska nou letan. I osi koz lo bann keksoz ki Bondye in promet pour fer dan lavenir.\nOu pou kapab aprann en bon pe keksoz ki annan dan Labib. I koz lo bann personnaz Biblik e lo bann keksoz ki zot ti fer. Ou pou dekouver sa lespwar manifik ki Bondye in ofer imen: sa lespwar pour viv pour touzour dan paradi lo later.\nI annan 116 zistwar dan sa liv. Zot in ganny groupe dan 8 parti. Okonmansman sak parti i annan en rezimen an bref lo bann keksoz ki ou pou kapab lir dan sa parti. Sa bann zistwar in ganny met dan lord ki bann levennman ti arive dan listwar. Sa pou ed ou pour aprann kan, an relasyon avek lezot levennman ki bann keksoz ti arive dan listwar.\nI’n ganny ekrir dan en langaz senp. Donk, menm si ou en zanfan i pou fasil pour ou lir sa liv lo ou menm. Konman en paran, ou pou dekouver ki ou bann pli pti zanfan pou kontan antann sa bann zistwar souvan. Ou pou osi dekouver ki serten pwen pou enteres bann adilt osi byen ki bann zenn.\nBann pasaz Labib in ganny mete alafen sak zistwar. Zot ganny ankouraze pour lir sa bann porsyon Labib lo ki sa bann zistwar i baze.\nPartaze Partaze Lentrodiksyon


Lazournen Kanser-Lider Lopozisyon i anvoy mesaz solidarite\n« Mon rekonnet ki bokou in ganny fer pandan sa detrwa dernyen lannen vizavi bann pasyan ki pe soufer avek sa maladi. Me mon konstate ki i annan bokou ki kapab ganny fer pour amelyor sityasyon aktyel. Antre nou, imen, i annan plizyer fason nou kapab donn en koudmen e anmenn sa sipor pour nou frer ek nou ser ki dan soufrans. Avek sa leker salere ki Seselwa i annan, nou kapab ed bann fanmiy ki war zot tousel parfwa avek zot maladi, » Msye Pierre i dir dan son mesaz.\n« Ozordi, bokou nou pe rezouir bann benefis lavi modern. Nou abiz lo bann prodwi ki an abondans, nou abiz lalkol, sigaret ek drog san mazin konsekans grav ki i kapab annan lo nou lasante e reperkisyon plitar lo nou fanmiy apre ki nou’n tonm malad.\nMon profite alor pour lans en lapel, pour ki sakenn de nou i fer en analiz profon e aprann konsonm an moderasyon sa ki kapab vin en danze pour nou lasante.\n« Si nou egzers en tel disiplin dan nou latitid, nou ava pe promot en meyer lasante, redwir risk malad e koup depans ki ganny fer pour tretman. I osi enportan ki nou get otour nou e vwar ki fason nou perdi bann bon travayer, paran e bann dimoun kle dan nou sosyete, an rezilta sa maladi. Alor i enportan ki nou tou nou pran nou responsabilite.\n« Pour fini, mon profite pour felisit bann ki’n travay dir pour ede dan ledikasyon prevansyon, e osi bann ki anmenn gran soutyen pour bann pasyan ek zot fanmiy. En mansyon spesyal pour Lasosyasyon Kanser Sesel e osi bann travayer lasante. Mon ti a kontan osi felisit bann pasyan ki’n trouv gerizon atraver zot tretman e swet zot bon kouraz pour ki zot a kapab repran zot lavi e kontinyen reste an bonn sante. »


Apele ‘Deklarasyon Later’, versyon Kreol sa dokiman in ganny fer par Lenstiti Kreol apre ki i ti’n ganny aprose par lorganizasyon non-gouvernmantal ‘Soutenabilite pour Sesel’ (S4S). Sa lorganizasyon i promot soutenabilite dan pei, savedir ankouraz Seselwa pour viv an armoni avek lanatir.\nSa deklarasyon, ki annan kat prensip prensipal, in ganny tradwir avek bi pour donn tou Seselwa en sans konpran lenportans sa dokiman e osi met an pratik son konteni.\nPreanbil sa ‘Dekalrasyon Later’ i dir ki nou’n ariv a en moman kritik dan listwar later, en moman kot limanite i bezwen desid lo son lavenir.\n« Lemonn pe vin deplizanpli enterdepandan e frazil, e lavenir i kapab anmenn alafwa danze me osi alafwa tre prometan. »\nI osi note ki imen i bezwen zwenn ansanm pour kree en sosyete global ki soutenab e ki fonde lo respe pour lanatir, respe pour drwa iniversel imen, lazistis ekonomik, e en kiltir lape.\nSa ki enterese i kapab ganny en kopi sa deklarasyon lo websit www.earthcharter.org\nSa kat prensip ‘Deklarasyon Later’ i :\nRespe ek swen pour kominote lavi\nRespekte later ek lavi dan tou son diversite ; Pran swen avek kominote lavi avek konprenezon, konpasyon ek lanmour ; Batir bann sosyete demokratik ki zis, ki ankouraz partisipasyon, ki soutenab e pezib ; Sekiriz labondans ek labote later pour bann zenerasyon prezan ek fitir.\nProtez e remet an valer lentegrite sistenm ekolozik later, avek lanfaz lo diversite biolozik ek prosesis natirel ki soutenir lavi ; Adopte en lapros prevansyon ditor lo lanvironnman koman meyer metod pour protez li e dan ka kot konnesans i limite, servi en lapros prekosyon ; Adopte bann metod prodiksyon, konsonmasyon ek reprodiksyon ki sofgard kapasite later pour rezenere e ki sofgard drwa imen ek byennet lakominote ; Promouvwar letid lo soutenabilite ekolozik e propaz lesanz konnesans ki sa letid i anmennen ek son laplikasyon.\nLazistis sosyal e ekonomik\nFer eliminasyon lapovrete vin en enperativ sosyal e etik ensi ki lanvironnman ; Asire ki tou nivo lenstitisyon ek aktivite ekonomik i promouvwar devlopman imen dan en fason ekitab e soutenab ; Fer legalite ek ekitabilite bann seks vin bann prereki pour devlopman soutenab e asir akse iniversel avek ledikasyon, swen lasante e loportinite ekonomik ; Soutenir drwa tou dimoun, san diskriminasyon, pour viv dan en lanvironnman natirel e sosyal ki siport dignite imen, lasante fizik ek byennet spirityel avek latansyon spesyal pour drwa bann pep endizenn ek bann minorite.\nLademokrasi, non-vyolans ek lape\nRanforsi bann lenstitisyon demokratik a tou nivo, fer provizyon pour latransparans ek bon gouvernans, partisipasyon dan prosesis fer desizyon, e akse avek lazistis ; Entegre bann konnesans, valer ek kapabilite ki neseser pour viv dan en fason soutenab dan ledikasyon formel ek ledikasyon kontini ; Tret tou et vivan avek respe ek konsiderasyon ; Promouvwar en kiltir latolerans, non vyolans ek lape.


MESAZ PREZIDAN A LOKAZYON LAZOURNEN ZANFAN\nLe 1 Zen 2011\nZanfan i kado pli presye pour paran, fanmiy e sosyete. En pei i ganny zize lo ki fason i tret bann zanfan, bann zenn sitwayen e son bann dimounn aze. A lokasyon lafet bann zanfan i tre fondamantal pour nou ranforsi nesesite pour bann paran e fanmir vin pli konsyan, konpran pli byen desarz nou rol e devwar viz a vi nou zanfan. Tou paran, ki swa biolozik, adoptif ou paran sonyen, nou annan sa devwar e lobligasyon pour satisfer bezwen de baz nou zanfan. Sa i atraver lanmour ek lafeskyon,nouri zot, donn zot akomodasyon, lenz, lezot byen materyel e swen medikal.\nParan i osi annan sa responsabilite pour aport nou zanfan soutyen e stabilite emosyonnel ki egalman enportan pou asir zot bon devlopman.Â Nou kapab fer sa par montre lentere dan zot letid, aktivite sportiv, kiltirel, relizyez e rekreasyonnel ki nou zanfan i partisip ladan. Ler ki nou ekout nou zanfan atantivman, esanz lopinyon avek zot, pas letan avek zot, konpran zot laspirasyon e gid zot, nou pe ed zot pour ranforsi zot konfidans e lanvi pour fer pli byen.\nByensir, tousala i merit ganny fer an prennan kont laz nou zanfan. Pli zanfan i pti, annou donn zot letan pour rekreasyon e devlop zot sans kreativite.Â Bann zanfan i distrer zot atraver zwe, zot fer nouvo dekouvert, devlop zot personalite e zot osi kapab komans aprann bon valer tel ki respe pour lezot, partaze atraver zwe.\nAnmezir nou zanfan i grandi, zot bann responsabilite osi i elarzi. Annou ankouraz zot pour ede kot lakour, enplik zot dan serten desizyon enportan kot lakour, e montre zot koman pour okip e vey zot lekor e zot bann keksoz personel.\nTou Zanfan Sesel i ganny menm drwa zouir bann fasilite ek program e zanfan anmentan ki zot grandi e devlope zot bezwen pran responsabilite pour zot ledikasyon e devlopman personel. Zot annan sa sans vin sa ki zot anvi vini e gouvernman i la pou donn zot sa lapi atraver tou-d-sort loportinite.\nParan, adilt e lezot endividi i merit konsyan ki sans rezonman zafani toultan atraver en lespri inosan e nou annan en rol primordial pour asire ki nou bann zanfan i ganny sans viv an sekirite e ganny proteze kont diferan form danze. Profesyonnel ki annan rol pour asir bon developman e angaze dan proteksyon nou bann zanfan tel ki ansennyan, travayer sosyal, ners e dokter nou devret ansanm kontinyen eksplor bann posibilite pour amelyor lavi nou zanfan. Sa dedikasyon e konpetans dan nou travay i merit vin sa mekanism pour ranforsi bann polisi e lalwa ki gid byennet nou zanfan.\nSe dan sa lespri patenarya ant paran, fanmir, profesyonnel, kominote, lasosyete, e bann zanfan zot menm ki nou pour ansanm transmet sa lespri lapartaz, bon valer moral pour ed nou zanfan vinn for e rezilyan kont okenn lenflians negative.\nNou zanfan in donn zot menm, zot paran, e pei en zeneral bokou laviktwar atraver bon rezilta lekzanmen, meday dan aktivite sportive, e lakonplisman dan diferan lezot domenm lar e kiltir. Nou fyer lakonplisman e bann letap ki zot in fransi. Kontinyen viv bann bon valer, vinn ban ambasader pour zot lekol e distrik akoz set atraver tou sa ki zot fer ozordi ki zot amenm laviktwar pour garanti en meyer lavenir.\nMon swet tou zanfan en bon lafet e kontinyen fer sa bon swa dan lavi.


Lakadans i retourn dan Freedom Square\nSa enn Lakadans ki pou deroul apartir 8er30 diswar demen, Sanmdi le 29 Oktob, pou vwar partisipasyon plizyer artis lokal tre popiler telki Elijah, Chicco Martino, Reuben, Jean-Marc Volcy, Philip Toussaint, Jany, benn Metis, parmi lezot ankor.\nBann group etranze ki pou osi pran par dan Lakadans i sorti Moris, La Renyon ek Martinik.\nDernyen fwa ki Lakadans ti deroul lo Freedom Square ti pandan festival 2007 e pli gran lafoul ki sa spektak mizikal ti’n deza gannyen ti la sa swar. Bann organizater pe ekspekte ankor en gran lafoul dimoun vin partisipe vi ki i pou deroul oplenner e dimoun pa pou bezwen peye.\nSanter Patrick Victor, ki direkter artistik sa levennman, i dir ki piblik pa pou dezapwente sa swar avek kalite son ek lalimyer akoz Konsey Nasyonal pour Lar ansanm avek son bann partener in met zot resours ansanm pour asire ki piblik i ganny en spektak ki alaoter.\nMsye Victor i dir ki sa pou en sans pour dimoun desann an fanmir vi ki i pou en spektak gratwit e vin apresye sa spektak lanmizik kot bann artis pou sant zot bann sanson ki tre popiler.\nI ti osi dir ki la i moman pour piblik montre si zot apresye bann spektak live akoz i pa souvan ki i annan bann spektak koumsa vi ki napa en landrwa ideal pour sa.\nAlor la i ou sans pour vin montre ou kreolite !\nFodre dir ki kot transpor i konsernen, komite lorganizasyon festival in fer laranzman pour tranpor piblik roule ziska granmaten.